16 май, 2021, 15:38\nТеглар:Қирғизистон | ФК Насаф\nРақиб мураббийи дастлабки ўйин ҳақида фикр билдирди.\nТожикистон пойтахти Душанбе шаҳрида ўтказилаётган ОФК Кубогининг гуруҳ босқич ўйинлари давом этмоқда. Хабарингиз бор, илк турда “Насаф” Қирғизистоннинг “Олой” клубига ҳеч қандай имконият қолдирмади – 4:0. Энди эса иккинчи турда қаршиликлар Тожикистоннинг “Хўжанд” жамоаси билан, “Олой” эса Туркманистоннинг “Олтин Аср” клуби билан беллашади.\nАйтиш мумкинки, “Олой” жамоасига биринчи турда “Насаф” ижросида қандай ўйин кўрсатиш кераклиги бўйича мастер-класс ўтказилди, десак муболаға бўлмаса керак. Ҳисоб эса янада йирик кўриниш ҳосил қилиши ҳам мумкин эди.\nБундай ўйинлар “Олой” клуби учун тажриба мактабини ўтайди. Жамоа устози тожикистонлик Нўъмонжон Юсупов мусобақадан аввал “Насаф”га мусобақа фаворити дея таъриф берганди. Демак, у қаршиликларни ҳар томонлама ўрганиб чиққан. Аммо жамоасида ижрочилар етишмовчилиги кўриниб қолди. Ўйин сифати ҳам шунга яраша.\n“Олой” бош мураббийи “Насаф”га қарши ўйин ва бўлажак баҳс олдидан sports.uzга ўз фикрларини билдирди.\n- Жамоангизга қарши баҳсда “Насаф” яққол устунлик қилди. Ўша учрашувда рақибдан нимани ўргандингиз?\n- Биз ўйингача ҳам “Насаф” клубининг қандай кучга эгалигини билгандик. Шунга қараб тактика танлагандик. Футболчилар биринчи бўлимда кўрсатмаларни тўғри бажаришди. Иккинчи таймга келиб рақибнинг тажрибаси барибир ўз сўзини айтди.\n- Тўғри, танаффусгача “Олой” яхши қаршилик кўрсатди. Лекин иккинчи бўлимда ҳаммаси ўзгариб кетди. Танаффус пайтида ўйинчиларга нима дегандингиз?\n- Албатта, танаффус пайтида ҳам керакли тушунчалар бергандик. Айниқса, футболчиларга иккинчи бўлимда бўш ҳудудлар қолдирмасликни ва имкон бўлиши билан худди биринчи бўлимдагидек қарши ҳужумга ўтишлари зарурлиги ҳақида таъкидлагандим.\n- Рақибдан айнан шундай ўйин кутганмидингиз?\n- Албатта, биз рақибдан бундай ўйинни кутгандик. Сабаби, “Насаф” ҳатто “Пахтакор” билан ҳам биринчи рақам бўлиб ўйнайди, Қаршида. Шундай экан, сизга олдин айтган гапимни яна такрорлайман: “Насаф”ни нафақат гуруҳ, балки мусобақа фаворити деб ҳисоблайман.\n- “Насаф” таркибида қайси футболчиларни алоҳида айтган бўлардингиз?\n- “Насаф” бутун жамоа сифатида яхши ўйнади. Аммо, кўпроқ Ойбек Бозоров, Шерзод Насруллаев қанотларда фаол тўп сурдилар. Шу билан бирга Марко Станоевични қўшимча қилишим мумкин.\n- “Олой” бундай ўйини билан гуруҳдан чиқа олмайди. Асосий вазифа нима?\n- Жамоамиздаги кўп футболчилар ёшлардан ташкил топган. Улар бундай турнирда илк бор қатнашишяпти. Ўз имкониятимиздан келиб чиқиб, имкон қадар ёшлар билан яхшироқ қатнашишга ҳаракат қиламиз.\n- Йирик мағлубиятдан кейин жамоани навбатдаги учрашувга қандай руҳлантиряпсиз?\n- Биз футболчилар билан гаплашиб олдик. Худо хоҳласа, эртанги учрашувда чиройли ўйин кўрсатамиз.\n- Рўзиқул Бердиев ҳақида фикрингиз қандай? У билан шахсан танишмисиз?\n- Рўзиқул Бердиевни тактик томондан кучли мураббий деб биламан. У буни аллақачон исботлаб бўлган. Биз таниш эмасмиз, мана энди танишдик (кулади).\n- Сунъий майдон жамоа ўйинига ҳалақит қилмаяптими?\n- Сунъий майдонда тўп суриш оз-моз ноқулай. Аммо бу баҳона эмас. Майдоннинг ҳолати аъло даражада. Демак, бу масалада муаммо йўқ. Ҳаммаси ўзимизга боғлиқ.


Архивы ЎСИШ - tafsilar.info\n09 Iyun 11:10 by Редакция\nШавкат Мирзиёев мамлакатда гўшт нархининг кўтарилиши муаммосига бағишланган йиғилиш ўтказди. Мамлакат иқтисодиётидаги ушбу тенденцияни қандай энгиб ўтиш ва гўшт нархининг кўтарилишини барқарорлаштириш масалалари кўриб чиқилди. Статистик маълумотларга кўра, йил бошидан буён ички бозорда мол гўшти нархи 3,2% га, қўй гўшти 4 фоизга, парранда гўшти 3,3% га ўсди. «Нархларни пасайтириш тадбиркорлар ва чорвадорларни ўз маҳсулотларини арзон\n07 Iyun 14:15 by Редакция\nТожикистон ва Ўзбекистон вазирликлари раҳбарларининг учрашувида мамлакатлар ўртасидаги ташқи иқтисодий алоқаларни кенгайтириш тўғрисида қарор қабул қилинди. Душанбеда Тожикистоннинг иқтисодий ривожланиш ва савдо вазири Завка Завкизода ва Татаристон Республикаси саноат ва янги технологиялар вазири Шерали Кабирнинг Ўзбекистон бош вазири ўринбосари — инвестициялар ва ташқи савдо вазири Сардор Умурзоқов билан учрашуви бўлиб ўтди. Ушбу учрашувда мамлакатлар ўртасидаги\n02 Iyun 20:31 by Редакция\nЎзбекистон Давлат статистика қўмитаси 2021 йилнинг беш ойи давомида мамлакатда инфлятсия кўрсаткичлари тўғрисида маълумот берди. Уларнинг маълумотларига кўра, озиқ-овқат маҳсулотлари ўтган йилнинг шу даврига нисбатан 14% га ўсган. Нархлар митингида иккинчи ўринни хизматлар эгаллаб турибди, улар 8,5% га ўсди. Ноозиқ-овқат секторига келсак, истеъмол товарлари нархи йил давомида 8,2% га ўсди. Тақдим этилган маълумотлардан келиб чиқадиган\n17 May 10:34 by Редакция\nЎзбекистонда, статистик маълумотларга кўра, АИ-80 бензинининг нархи март ойининг бошидан бери 4,3% га ўсган. Бир литр бензин аллақачон 5800 сўмдан сотилмоқда. Нархларнинг ўсиши пандемиядан кейин жаҳон бозорида ялпи талабнинг тикланиши билан изоҳланади, натижада нефт нархи ошди. Шу билан бирга, пахта ёғи нархи пасайган. Хусусан, ўтган ҳафта пахта ёғининг дастлабки нархи ўртача 5,3 фоизга, биржа савдоси\nБЕНЗИНёқилғи-мойлаш материаллариНАРХнархнинг кўтарилишиЎСИШ


Масжидимизда Самарқандлик имом - хатиблар!\nЖорий йилнинг 2 август куни Самарқанд вилоятида фаолият кўрсатаётган диний соҳа ходимлари, хусусан, 45 нафар имом-хатибларимиз “Кексаларни эъзозлаш йили” муносабати билан Тошкент шаҳрида зиёратда бўлдилар.\nТошкентга етиб келган зиёратчилар, дастлаб "Занги ота" зиёратгоҳида бўлиб, У ерда зиёратгоҳ ободончилиги, келиб-кетувчиларга яратилган шароитлар ва бунёдкорлик ишлари билан танишдилар.\nШундан сўнг, имомларимиз “Ҳазрати Имом” мажмуасида бўлдилар ва мажмуа таркибига кирувчи Мўйи муборакдаги Усмон мусҳафи, Бароқхон мадрасаси, Тошкент ислом институти, Қаффол Шоший мақбараси ҳамда “Ҳазрати Имом” масжидларини зиёрат қилдилар.\nМеҳмонлар замонавий типда бунёд этилган "Минор" жоме масжидида ҳам бўлди. Зиёратчилар ушбу масжидда пешин намозини жамоат билан адо этгандан сўнг масжидда иш юритиш ҳужжатлари билан танишдилар ва ўзаро фикр алмашиб, кераклик хулосаларни олдилар.\nЗиёратчиларнинг кейинги манзили Амир Темур музейи бўлди. У ерда зиёратчилар Амир Темур ва темурийлар даврига оид тарихий ёдгорликларни кўриб чиқдилар. Музей тарихи ва бугунги кундаги аҳамияти борасида маълумотлар олдилар.\nСўнгра, Ўзбекистон мусулмонлари идораси раиси, муфтий Усмонхон Алимов ҳазратлари билан учрашув бўлиб ўтди. Муфтий ҳазратлари зиёратчи имом-хатибларни мамнуният билан кутиб олиб, уларни пойтахга қилган ташрифлари билан муборакбод этдилар ва уларга насиҳатлар бериб, келгусида қилиниши лозим бўлган вазифалар ҳақида гапириб ўтдилар. Ўз навбатида имомларимиз ҳам муфтий жанобларига юксак эҳтиром ва самимий қабул учун миннатдорчилик билдирдилар.\nШундан сўнг Тошкент шаҳридаги “Шайх Зайниддин” жоме масжидида бўлди. У ерда имом-хатибларимиз масжидда намозхонларга яратилган шароитлар билан танишиб, ҳужжат юритиш ишлари, шароитларни қулайлаштириш борасида фикр алмашдилар. Зиёратчилар масжид кутубхонасини алоҳида эътироф этдилар. Уларда "Шайх Зайниддин" жоме масжиди меъморчилик иши чуқур таассурот қолдирди.


Қишлоқ хўжалиги экинлари учун ўғитлар – Ўзбекистоннинг ўзида 700 млн долларлик йирик бозорга айланиб улгурди. Йилдан йилга ишлаб чиқарувчилар ва маҳсулот турлари кенгайиб бормоқда.\nФермерлар ва кластерлар олдидаги танлов имконияти ошиши албатта яхши, аммо тўғри ва сифатли маҳсулотни танлаш мутахассис бўлишни ёхуд малакали мутахассис маслаҳатини олишни тақозо этади. Акс ҳолда, натижа кутилганидек бўлмаслиги эҳтимолдан холи эмас.\nАгрокимё соҳасида фаолият юрувчи Kimyo.uz корхонаси таъсисчиси ва раҳбари Мурод Мажидов ҳамда ушбу корхона бош технологи Асилбек Музаффаров Kun.uz'га берган интервьюсида соҳага доир долзарб масалалар ҳақида сўз юритди.\n«Ўғитлардан нотўғри фойдаланиш – илмсизлик оқибати»\n— Бугунги кунда ўсимликларни кимёвий ўғитлар билан парваришлашга нисбатан салбий қарашлар пайдо бўлган. Масалан, бозорга бориб, тарвузни кессангиз, ўртаси оппоқ бўлиб чиқади, одамлар эса буни кўп селитра ишлатяпти деб қабул қилишади. Лекин бу ўғитлар ҳам ўсимликка керак, муаммо шундаки, ҳар доим ҳам ўғитлардан тўғри фойдаланилавермайди.\nЎғит миқдори кўпайтириб юборилиши ёки бошқа ҳолатларнинг сабаби – илмсизлик. Шунинг учун корхонамиз шиори: «Илмни ҳаётга татбиқ қиламиз».\nБугунги кундаги энг долзарб масала – илм ютуқларидан тўғри фойдаланиш. Илмга асосланмаган фаолият узоққа бормайди.\nБир дўстимиз айтиб қолди. Чет элдан Ўзбекистонга меҳмон келган экан. Қаерга қарасаки, дорихоналар жуда кўп. Шунда дўстимиз унга «Дорихона» сўзи бу бренд номи эмас, фармацевтика маҳсулотлари сотиладиган жой эканини тушунтирган. Ҳалиги одам дорихоналар бунчалик кўплигидан ҳайрон бўлган.\nҲақиқатан ҳам, Ўзбекистонда дорихоналар – 650-700 млн долларлик жуда катта бозор. Лекин аҳолимиз шунчалик касалмандмики, шунча кўп дори ичади? Бунга ечим эса илмни тўғри татбиқ қилиш. Яъни биздан кейинги авлодларга соғлом ер, соғлом иқлим, соғлом муҳитни қолдиришимиз керак.\nШундагина фарзандларимиз фаровон ҳаёт кечиради, дорихонага югурмай, топган пулини ўқишга, илмга ишлатишига шароит бўлади.\nБу бизнесни бошлашда фойдани биринчи ўринга қўймаганмиз. Асосийси – қадриятимиз. Қишлоқ хўжалиги экинларини ўғитлашдаги муаммоларни кўриб, уларга ечим топамиз, дея жамоа тузганмиз. Олимларнинг илмий ютуқларини ўрганиб, уларни амалга татбиқ этиш мақсадида фаолият бошлаганмиз. Ундан келадиган даромад эса кейинги масала.\nKimyo.uz корхонаси дунё тажрибасини ўрганиб, уларни Ўзбекистон шароитига мослаган ҳолда ечимлар таклиф этиб келмоқда. Бошқалардан фарқимиз – қишлоқ хўжалиги соҳасидаги илм ютуқларини четдан шунчаки олиб келиш эмас, балки уни Ўзбекистоннинг шароитига, табиатига, ресурсларига мослаб, тўғри татбиқ қилишни йўлга қўймоқдамиз.\nТомчилатиб суғориш янгича услубдаги ўғитлашни ҳам талаб этади\n— Томчилатиб суғориш – сув ресурсларидан фойдаланиш технологияларидан бири. Ундан бошқа технологиялар ҳам бор. Ҳозирга келиб сув танқислиги муаммоси актуаллашиб боряпти. Бу йил ёзги суғориш мавсумида сув таъминоти меъёридан 25 фоизга кам бўлиши кутиляпти.\nЎзбекистон ўз иқтисодиётини меъёрида юрғизиши учун йилига 40 млрд куб метр сувга эҳтиёж бор. Шундан 10 млрд куб метр сув Ўзбекистон ҳудудида шаклланади, қолган 30 миллиарди қўшни республикалардан оқиб келади.\nШунинг учун ҳам қишлоқ хўжалигида сувни тежовчи технологияларни жорий қилишга эътибор қаратиляпти. Бу йил 423 минг гектар майдонда томчилатиб суғориш жорий этилиши режа қилинган. Албатта, бу жараёнда ҳам ўзига яраша муаммолар бор.\nБиринчиси, муҳандислик лойиҳаларини илмий асосда ишлаб чиқиш. Агар томчилатиб суғориш тўғри ташкил этилмаса, самарадорлик паст бўлади. Ҳозирда бу борада ўқитиш курслари ташкил этилиши кутиляпти.\nИккинчи катта масала – ўсимликни озиқлантириш, яъни ўғитлаш. Томчилатиб суғориш учун ишланган технология ёрдамида ўсимликни суюқ ўғитлаш фертигация дейилади. Бундай турдаги ўғитлар Ўзбекистонда илгари бўлмаган, ишлаб чиқарилмаган ҳам. Асосан қуруқ ва илдиз остига бериладиган ўғитлардан фойдаланиб келинган.\nБугунги кунда суюқ ўғитлашга эҳтиёж катта эканидан келиб чиқиб, биз дунё тажрибасини ўрганган ҳолда, томчилатиш тизимида ўсимликни озиқлантириш учун ўғитларни ишлаб чиқдик.\nЎғит ишлаб чиқарувчилар кўп, лекин...\n— Сув танқислиги юзага келаётгани учун суюқ, сувда эрийдиган, капельницалар тешигига тиқилиб қолмайдиган даражада тоза ўғитларга эҳтиёж ошяпти. Бу нима дегани? Мисол учун, бир тонна сувга бор-йўғи 2 литр суюқ ўғитни аралаштириб, экинларга берганингизда, ўсимлик бу ўғитларни қуруқ ўғитлардан кўра тезроқ ўзлаштиради.\nЛекин деҳқонларда бу борада билимлар етишмаслиги, ҳатто бу технологияни ўрнатиб берганларнинг ҳам малакаси етарли бўлмаслиги ҳосил йўқотилишига олиб келяпти. Биз эса етук мутахассислар тажрибасида кўрдикки, жараён тўғри ташкил этилса, ўзимизда ишлаб чиқарилган ўғитлар билан ҳам самарага эришиш мумкин.\nСифатли ўғитлаш ҳосилдорликни ошириш билан бирга, маҳсулот сифатини ҳам кўтариб беради.\nҲозирда ўғитлар билан шуғулланувчи фирмалар жуда кўп. Ўзбекистонда рўйхатдан ўтган ўғит ишлаб чиқарувчиларнинг сони 2 мингдан ошади. Уларнинг фаолият йўналишлари турлича: айримлар фақат маълум турдаги ўғитларнигина ишлаб чиқаради, баъзилар маҳсулотни чет элдан импорт қилиб, бироз ўзгартириш киритган ҳолда бозорга чиқаради. Kimyo.uz эса ўғитлаш жараёнининг бошидан охиригача, комплекс ечимлар таклиф этади.\nБу ерда ўзига яраша нозик жиҳатлар бор. Суюқ ўғитлар – деҳқонлар, фермерлар учун янгилик, шунинг учун улар ҳар доим ҳам сифатли маҳсулотни танлай олишмайди.\n«Ердан қарзимиз кўп» — тупроқ унумдорлигини ошириш зарурати ҳақида\n— Етиштирилаётган маҳсулот ўзи билан бирга ернинг «кучи»ни ҳам олиб қўйишини эътиборга олиш керак. Бу нарса илмий исботланганига бир неча ўн йил бўлган. Оддий пахтани олсак, ўтган йили гектаридан 40 центнер ҳосил олдик, бу 40 центнер ҳосил бир гектар ердан ўртача 200 кг азот, 75 кг фосфор, 220-250 кг калий ўғитини олиб чиқиб кетади.\nБу нима дегани? Деҳқон ердан олган ҳосилига мос равишда ердан ўғит қарз бўлиб қолди дегани. Энди, Ўзбекистонда рўйхатдан ўтиб фаолият юритаётган 2 мингта ўғитчилик корхоналаридан нечтаси ана шу йўқотилган ресурсни қайтаришга ёрдам бераётганини ҳисоблаб кўрса бўлади.\nЗамонавий қишлоқ хўжалиги тизимида ер эгаси доим давлатга тупроқ намунасини анализ учун топшириб боради. Давлат эса текшириб, агар тупроқ унумдорлиги тушиб кетса, ер эгасига нисбатан тегишли чоралар кўриши, агар унумдорлик ошган бўлса, уни рағбатлантириши керак.\nМасалан, Нидерландияда шундай. Тупроқ унумдорлиги ошган бўлса, демак, деҳқон ерга яхши қараган. Деҳқон ер унумдорлигини ошириш харажатларини ўз ҳисобидан амалга оширади, давлат эса бу харажатларнинг қанчадир қисмини қоплаб беради.\nШу чора ерни унумдор сақлаб қолиш, биздан кейинги авлодларга ҳам шу ҳолда қолдириш имконини беради. Лекин афсуски, Ўзбекистондаги ҳолат мақтанарли даражада эмас: биз йиллар давомида ердан ҳосил олиб келяпмиз, лекин ернинг ўзини озиқлантиришга етарли эътибор қаратмадик.\nБошқача айтганда, бир неча ўн йил давомида ердан «йиғилиб қолган қарзимизни» қайтаришимиз, тупроқни озуқа билан тўйинтиришимиз керак. Биз қилмасак, эртага фарзандларимиз икки-уч баробар кўпроқ қийналиб, шундай қилишга мажбур бўлади.\n«Ўғит танлашда танлов имконияти кўп, алданиб қолиш ҳам ҳеч гап эмас»\n— Ўғитлар масаласида мисол келтирсам. Ўзим кўрдим, чет эл билан ҳамкорликда очилган қўшма корхона. Маҳсулоти рекламасини ўқиб кўрдим. На замонавий жаҳон стандартига, на эски стандартларга мос келмайди. Органик-минерал ўғит деб таърифланган, органикаси қаерда экан десам, чет элдан денгиз сувўтлари олиб келиниб, фосфор, калий қўшилиб, ўсимлик аминокислотасига асосланган ўғит тайёрланган экан. Маҳсулот этикеткасида эса «ҳайвондан олинган аминокислоталар» деб ёзиб қўйибди. Ҳатто таржимани ҳам шу даражада эътиборсизлик билан қилишган.\nБу – битта ҳолат. Бошқа бир мисол келтиришим ҳам мумкин. Биз экин экилишидан олдин тупроқ намунасини олишдан бошлаб, то ҳосил йиғиб олингунга қадар ўғитлаш масаласида фермерлар ёки кластерларнинг ёнида турамиз. Биз каби маҳсулот ва хизматларни таклиф этувчи бошқа чет эл компаниялари ҳам бор. Улар билан кўп гаплашамиз, тажриба алмашамиз. Ана шунда бир ҳолатга гувоҳ бўлдик, ўғитчилар деҳқонга: «Биз билан ишласангиз, ерга қилаётган харажатингиз учдан бирга қисқаради, ҳосилдорлик ошади...»\nБу таклиф менга жуда қизиқ кўринди, уларнинг ишини ўрганиш қизиқиши уйғонди. Лекин кейин билсам, ўғитга шундай нарсаларни қўшишарканки, натижада ердаги бор қувват сўриб олинади. Маълум вақтдан кейин бундай ўғит ишлатилган ер унумсиз ерга айланади, тупроқ ўлдирилади. Тўғри, фойдаланиш мумкиндир, лекин узоғи бир йил. Масалан, фермер молиявий томондан қийинчиликка учраб қолган бўлса.\nБаъзи ўғитчилар бор, соҳани тушунадиган ва илмли бўлиб кўринади, лекин қилаётган иши ақлга тўғри келмайди. Шундай ҳолатларга учраб қолмаслик учун фермер ва кластерларга мустақил консультант ёллашни маслаҳат бераман.\nKimyo.uz илмий институтлар билан ҳамкорликда ишлайди. Умрини шу соҳага бағишлаган одамлар, чет эллик мутахассислар билан маслаҳатлашамиз. Бераётган ечимларимиз – осмондан олинмаган, илм орқали ишлаб чиқилган маҳсулотлар.\nБундан ташқари, ҳар бир ерга индивидуал ёндашамиз. Ернинг ҳолати, хусусиятлари, жойлашган зонаси кабилардан келиб чиққан ҳолда ўғит рецептураси танланади ва ишлаб чиқарилади. Бизнинг асосий устунлик жиҳатларимиз шулардан иборат.


Мирзиёев: «Муаммолар ҳақида Тошкентда ўтириб ҳисоботларни ўқиб билиш бошқа, одамларнинг кўзидан билиш бошқа» - xabar.uz\n22.01.2018 14:45 0 273\n«Қабул қилинаётган қарорлар жойларда қандай бажарилаяпти? Нима масалалар борки, яна ечилиши талаб қиладиган? Одамларни нима қийнаяпти деган масала, албатта, (бу ҳақдаги ҳисоботларни — таҳририят) Тошкентда ўтириб ўқиш бошқа, одамларнинг кўзини кўриб билиш бошқача. Нима учун бу ерда селектор бўлаяпти? Мен жуда илтимос қиламан, ҳар бир тумандан муаммоларни айтсак. Бундан учрашувлар нима учун керак? Эртанги ҳаётимизнини енгиллаштириш учун, одамларнинг муаммосини ҳал қилиш учун», — дея таъкидлаган Ўзбекистон Президенти.\nЖамият 20/01, 17:21


Илон Маскдан кун давомида юқори самарадорликни намойиш қилувчи 6 одат - XABARDOR.UZ\nTesla ва SpaceX компанияларининг бош директори, SolarCity раиси Илон Маскнинг максимал даражада самарали фаолият кўрсатишида бир неча фойдали одатлар ёрдам беради. Inc. портали миллиардернинг ана шу одатларига оид маълумотлар билан бўлишди.\nЭлектрон почта орқали ёзишиш. Илон Маск - дарҳол жавоб талаб қилмайдиган шаклда мулоқот қилиш тарафдори. Хусусан, у электрон почта ва турли мессенжерлар орқали мулоқот қилишни афзал кўради. Маск телефонда суҳбатлашишни хуш кўрмайди ва бу унга шахсий графигини тузиш имконини беради.\nТор доира. Илон Маск ўз ишига ҳаддан зиёд жиддий ёндашади ва кўплаб кераксиз хабарларга вақт ажратмайди. Шу боис у ўзига тегишли бўлган компанияларда ишламайдиган кишилар билан мулоқотни чеклашга ҳаракат қилади ва фақат тор доирагагина таниш бўлган e-mail'дан фойдаланади. Шундай экан, унинг почтасига фақат муҳим ғоя ва таклифлар келиб тушади.\nМультимасъулият. Маск муҳим учрашувларда ўтирган пайтида телефон орқали бизнесини бошқаришга улгуради, у инвойсларини текшириб, бунга параллель равишда электрон почтадан келган хатларга жавоб йўллайди. Илон Маск иш билан боғлиқ хабарларга ҳатто қўлида бола билан ҳам жавоб қайтаради.\nАниқ график. Илон Маск олдиндан режалаштирилган аниқ кун тартибига риоя қилади. Миллиардернинг иш куни беш дақиқали бўлимларга тақсимланган. "Ўзингизга доимо нима қилсам вазифаларни бундан-да яхши бажараман деган саволни беринг", - дейди Маск.\nБилимларни ўзлаштиришнинг ўзига хос тамойили. Илон Маск ўзи учун янги тушунчаларни кашф қилаётганида у "асосий тамойиллар" усулига риоя қилади. У янги тушунчаларни шунчаки эслаб қолмай, илмий назария ёки қоидани ўрганишга ҳаракат қилади.\nСоғлом уйқу. Маск ўзининг серқирра фаолиятига қарамай, максимал самарадорликка эришиш учун мунтазам равишда олти соат ухлайди. Шунингдек у кун давомида икки финжон қаҳва ва бир неча банка парҳезли кола ичади.


Малайзия коррупция ишини ёритаётган йирик сайтлардан бирини блоклаб қўйди\n10:48 / 20.07.2015\nМалайзия раҳбарияти интернетдаги энг таниқли мухолифатчи сайтлардан бирин блоклаб қўйди. Channel News Asia телеканалининг хабар беришича, бунга сайт олиб бораётган аксилкоррупция суриштируви, шунингдек, бош вазир Нажиб Раззоқнинг шахсий ҳисобига 700 млн доллар ўтказилгани ҳақидаги хабарнинг чиқиши сабаб бўлган.\nКоммуникация ва мультимедиа ишлари бўйича миллий қўмитада маълум қилинишича, The Sarawak Report сайтининг ёпилишига расмий сабаб сифатида текширилмаган ахборотнинг чоп қилиниши ва миллий барқарорликка таҳдид кўрсатилган. Шу билан бирга, идора вакиллари блоклаш вақтинчалик амал қилинишига ишонтиришди. Унга қадар бош прокуратура, марказий банк ва аксликоррупцион қўмита вакилларидан иборат махсус комиссия сайт фаолиятини текширувдан ўтказади.\nСайт The Wall Street Journal берган маълумотларга таянган ҳолда бош вазир 1MDB давлат жамғармаси билан боғлиқ бир қанча компаниялардан 700 млн доллар олганини хабар қилганди. Бир неча кундан сўнг газета бу билан боғлиқ ҳужжатларни ҳам чоп этган эди. Ҳукумат раҳбарининг ўзи бу маълумотларни инкор қилиб, мухолифатчиларни “сиёсий саботаж”да айбламоқда.


18 январ 2022, Тошкент вақти: 18:57\nФарғоналик собиқ профилактика инспектори, ИИВ мулозимларининг маъмурий баённомалар тузиш ва ундирувларни кучайтириш бўйича ходимларига мажбурият юклаётганидан шикоят қилмоқда.\nҚува тумани ИИБ тизимида бир йилга яқин инспектор бўлиб ишлаган Нозимжон Нишоновнинг Озодликка айтишича, шу кунда собиқ ҳамкасбларидан кунига 1 тадан 3 тага қадар маъмурий баённома тузиш ва жарима ундирувларини кучайтириш талаб қилинмоқда.\nШу йилнинг октябрида ишдан бўшатилган Н. Нишонов Facebook ижтимоий тармоғида бу ҳақда икки бора видеомурожаат тарқатди. Озодлик Фарғона вилояти ИИБ ҳамда ИИВ раҳбариятидан бу шикоятга изоҳ ололгани йўқ.\nАммо, Kun.uz нашрига изоҳ берган ИИВ Ҳуқуқбузарликлар профилактикаси бош бошқармаси бошлиғи Бахтиёр Бердиалиев, шикояти хизмат текшируви вақтида ўз тасдиғини топмади, деб баёнот берди.\nБердиалиев, аксинча инспекторнинг ўзи ИИВ тизимида ишлашга нолойиқ топилиб, ишдан бўшатилганини таъкидлади. Бунга қадар Наманган шаҳар ИИБ собиқ профилактика инспектори Сардорбек Отабаев ҳам айни мазмунда шикоят билан ИИВ вазирига видеомурожаат йўллаган ва эртаси куни ҳибсга олинган.\nУшбу тузилмада ишлаётган Озодлик манбаларига кўра, кундалик иш ҳажми учун "результат кўрсатиш" мажбурияти ўлароқ юкламалар юкланиши, бажаролмаган ёки эътироз қилган ИИВ ходимларининг ишдан бўшатилиши - йиллардан буён давом этиб келаётган амалиётдир.\nФарғона вилоятининг Қува тумани “Байналминал” маҳалла фуқаролар йиғинида профилактика инспектори бўлиб ишлаган Нозимжон Нишонов илк бор шу йилнинг 10 ноябрида, ижтимоий тармоқлар орқали ички ишлар вазири Пўлат Бобожонов ва ИИВ Шахсий хавфсизлик бош бошқармаси бошлиғи Мухтор Мирзаевга видеомурожаат йўллаган эди.\nНишонов, ўзи ишлаб турган туман ИИБ бошлиғи ўринбосари профилактика инспекторларидан ҳар куни 1 тадан машинани жарима майдонига жойлаштириш, 5 тадан машина учун жарима далолатномаси тузиш мажбуриятини юклаётгани, 55 минг сўмдан пул талаб қилаётганини даъво қилган.\nОзодлик билан суҳбатда Н. Нишоновнинг даъво қилишича, ҳозир ҳам Фарғона вилоятининг бир неча тумани, Фарғона ҳамда Марғилон шаҳарлари ИИБ да инспекторлардан кунига 1 тадан 3 тагача баённома тузиш талаб қилинмоқда.\nСобиқ испекторнинг арз қилишича, юқорида саналган ҳудудларда шундай юкламалар юкланганига оид ижтимоий тармоқлардаги ёзишмалар ва буйруқларнинг скриншотларини тўплаган. Инспектор бундай скриншотлардан айримларини Озодликка ҳам тақдим қилди.\n“Қўлимда далилим бўлмаса, мен бундай баёнот билан чиқмасдим. 2020 йилнинг бошидан бери бор мажбурият ва очиғини айтсам, юкламалардан безиллаб кетдим. Бундай юкламалар бўлмаслиги керак аслида”, деди собиқ инспектор Нишонов.\nНишонов, Озодликка тақдим қилинган скриншотларни, ИИВ ходимларининг Телеграм тармоғидаги гуруҳларидан олинганини айтмоқда.\nУларнинг аксарида турли бўғинлардаги раҳбарлар профилактика инспекторларига, ниқобсиз юрган ва карантин қоидаларини бузганлик учун, кунига камида 1 тадан , айрим ҳудудларда 3 та ёки 5 тагача маъмурий баённома топшириш ҳамда ундирувларни ошириш мажбурияти юкланган.\n"Ҳурматли раҳбарлар! Бугун душанба куни, яъни ҳафтанинг биринчи куни, барчамиз яхши ният қилиб ишни бошлашимиз керак. Биринчи масала барчангиз кеч соат 19:00 га туман-шаҳар СЭС, жойлардаги қўриқлаш, Маҳалла ва солиқ идоралари ходимларини жалб қилиб катта развод ўтказиб, телевидение жалб қилиб, Комиссиянинг 74-сонли баёнининг ижросини таъминлашингиз лозим, 20:30 да ёпилмаган жойларнинг маъмуриятига 54-2 модда билан баённома тузлишини таъминланг. Иккинчи масала маъмурий амалиётни кучайтиринг ва албатта ундирувни кучайтиринг. Ундирув бугунги кунда асосий масаладан бири", дейилади Озодликка ИИВ собиқ инспектори Нозимжон Нишонов тақдим қилган скриншотлардан бирида.\nИнспекторнинг айтишича, бу мазмундаги топшириқларнинг, 2020 йилнинг охири ва 2021 йил давомида берилганига гувоҳ бўлган.\nТопшириқларда маъмурий баённомаларни, асосан Маъмурий жавобгарлик тўғрисидаги кодекснинг 54-моддаси, 2-қисми билан тузиш буюрилган.\n54-модданинг (Эпидемияларга қарши кураш қоидаларини бузиш) иккинчи бандида қуйидаги ҳуқуқбузарлик назарда тутилган:\n“Карантинли ва инсон учун хавфли бўлган бошқа юқумли касалликлар пайдо бўлишининг ёки тарқалишининг олдини олиш мақсадида белгиланган мажбурий қоидаларни бузиш, шу жумладан карантинли ва инсон учун хавфли бўлган бошқа юқумли касалликлар пайдо бўлиши ҳамда тарқалиши шароитида шифохонадаги ички тартибга риоя этмаслик, давлат санитария назорати органларининг тиббий текширувдан ўтиш ва даволаниш, карантинни ўташ учун белгиланган жойларга етиб бориш ва ушбу жойларни белгиланган муддат давомида тарк этмаслик, касаллик юқиш хавфи мавжуд бўлган даврда мулоқотда бўлинган шахслар ва борилган жойлар ҳақидаги маълумотларни ошкор қилиш тўғрисидаги ёки бошқа қонуний талабларини узрли сабабларсиз бажармаслик”.\nБунинг учун фуқароларга базавий ҳисоблаш миқдорининг йигирма баравари, мансабдор шахсларга эса ўттиз баравари миқдорида жарима белгиланган.\nНишонов ўз шикоятларида, бу юкламаларни юклаш ташаббуси Қува тумани ИИБ бошлиғи ўринбосари Азизбек Аҳмаджоновга оид, деб даъво қилмоқда ва бу мулозимни ўз ходимларини менсимаслик, ҳақоратлашда айбламоқда. Бу мулозимдан Озодлик ҳозирча бирор изоҳ ололмади.\nБунга қадар Наманган шаҳар ИИБ собиқ профилактика инспектори Сардорбек Отабаев ҳам, Нишоновнинг биринчи мурожаатидан икки кун ўтиб - 12 ноябрь куни юкламалардан шикоят қилиб, ижтимоий тармоқларда чиқиш қилган эди. У ҳам ИИВ вазири Пўлат Бобожоновга видеомурожаат йўллаган.\nОтабаев Наманган шаҳар Ички ишлар органларида таниш-билишчилик, қариндош уруғчилик, мансабни суиистеъмол қилиш каби ноқонуний ҳаракатлар авж олганини ҳам иддао қилган.\nЛекин, ушбу шикоятининг эртасига С. Отабаев, бошқа фуқароларнинг номига олинган жами 81,4 миллион сўм кредит маблағларини талон-тарож қилганликда гумон қилиниб, Жиноят кодексининг 168 ва 209-моддалари билан айбланган, ҳибсга олинган.\nН. Нишонов, видеомурожаат билан чиққан ҳамкасбининг айбланиши ва ҳибсга олинишига бирор муносабат билдира олмаслиги, боиси унга қўйилган айбловлар қанчалик асосли ёки асосли эмаслиги ҳақида бирор маълумотга эга эмаслигини айтди.\n“Ўзингиз ҳам С. Отабоев каби ҳибсга олинишингиз мумкинлигидан чўчимайсизми?” деган саволга жавобан Н. Нишонов: “Йўқ, биз демократик давлатда яшаяпмиз”, деб жавоб берди.\nОзодлик профилактика инспекторларининг тармоқларда кетма-кет пайдо бўлган шикоятлари юзасидан Қува туман ИИБ, Фарғона вилояти ИИБ ва ИИВдан ҳозирча расмий изоҳ ололгани йўқ.\nИИВ матбуот котиби Шохруҳ Ғиёсов, маҳаллий матбуотга жавобан, шикоятларда тилга олинган ҳолатлар бўйича хизмат текшируви ўтказилиб, қонуний тартибда чора кўрилишини билдирган.\nKun.uz нашрига изоҳ берган ИИВ Ҳуқуқбузарликлар профилактикаси бош бошқармаси бошлиғи Бахтиёр Бердиалиев эса, хусусан собиқ инспектор Н. Нишоновнинг шикоятлари, хизмат текшируви вақтида ўз тасдиғини топмаганини билдирган.\n“Шахсан ўзим Қувага бориб ўша раҳбар билан учрашдим. Жамоасини ўрганиш бўйича хизмат текшируви тайинладик. Жамоадаги ходимлар ҳам Нишонов тўғрисида салбий фикрга эга. Видеомурожаатда санаб ўтилган ҳолатлар бўйича битта факт тасдиқланса ҳам бу бекитилмайди ва қонуний баҳо берилади”, дея иқтибос келтирди Бердиалиевдан Интернет нашри.\nОзодлик мухбири билан суҳбатда Н. Нишонов, бош бошқарма бошлиғи Бахтиёр Бердиалиевнинг маҳаллий нашрга берган раддиясини рад қилди.\nУ ўз шикоятларида собит экани ва ИИВ тузилмасида маъмурий ҳуқуқбузарлик учун тузиладиган баённомалар бўйича участка нозирларига юклама юклаш амалиётини бекор қилиш керак, деган хулосада эканини таъкидлади.\nМуқаддам ИИВ ва прокуратура тузилмаларида ишлаган бир неча собиқ ходим, ҳуқуқ-тартибот тузилмаларида маъмурий баённомалар тузиш ва айниқса, ундириладиган жарималар ҳажмини ошириш мажбурияти борлиги, бундай мажбурият аввал ҳам бўлганини айтмоқдалар.\nЖумладан, Тошкент шаҳридаги туманлардан бирида ишлаган ва исмини сир сақлаган собиқ ИИВ ходимига кўра, юкламалар бир неча сабаб билан жорий қилинган:\n“Биринчидан, ишни кўрсатиш. 5 та баённомани столга қўясиз, тамом - ишингизга шубҳа қолмайди. Иккинчидан, маъмурий баённома, дегани жарима ундирилади, дегани. Учинчидан, бу тепадан келадиган буйруқ, чунки кўчада қанча кўп одам тўхтатилиб, қанча кўп протокол қилинса, силовиклар шунча кўп, ишлаб турибди, деган ваҳима бўлади. Халқни контролда ушлаб туриш сиёсатида бу ҳам. Бу Ислом Каримовнинг замонидан бери бор. Лекин, кейинги 2 йиллар ичида бунақа практика сал юмшади, очиғи. Лекин, жойларда бор шунақа раҳбарлар, энди механизм ўзгармаганку барибир, кадровий состав ҳам тўлиқ ўзгармаган”.\nМуқаддам прокуратура органларида терговчи бўлиб ишлаган яна бир собиқ ходим ҳам кундалик ҳисоботларга киритиладиган рақамлар учун мажбурий юкламалар бўлганини тасдиқлади.\nУнинг айтишича, жумладан прокуратура органларида чиқарилган суд ҳукмларини 10 кунда кўриб чиқиш бўйича мажбуриятини юклаш ҳоллари ҳам бўлган ва бу мажбуриятни бажариш қарийб имконсиз эди:\n“Масалан, сизга бириктирилган ҳудудда чиқарилган суд ҳукмларидан 10 кун ичида 20 тасини қайта кўриб чиқинг, деган мажбурият бўларди. Ҳар битта ишда том-том айблов хулосаси, саҳифа-саҳифа суд ҳукмини кўриб чиқиш керак, кейин ҳимоя томонининг даъволари ва ҳоказо. Буларнинг ҳаммасини ўқиб чиқишнинг ўзи имконсиз, лекин қоғоз учун бажариларди. Масалан, яна "сверка" деган нарса бор. Яъни ўтган йилгига нисбатан бу йил рақам тушиб кетса, “Тенглаштириб қўйинглар гап тегмасин”, деган топшириқлар бўлади. Кейинги 2-3 йил ичида прокуратурада шунақа амалиётдан воз кечилди. Тепадагиларга ҳисоботни кетидан қувиш мантиқсиз нарса экани тушунтирилди-да. Энди баъзи жойларда ҳозирам бордир, раҳбарларнинг ўзига ҳам кўп нарса боғлиқда”.\nПрезидент Шавкат Мирзиёев, 2016 йилда ҳокимиятга келиши ортидан ИИВ тизимида ислоҳотларни эълон қилди, жазони либераллаштиришга доир қарорлар қабул қилинди.\nИИВ тергов ва суриштирув органларининг махсус сўроқ хоналари камералар билан жиҳозланди. Аммо ҳуқуқ ҳимоячиларига кўра, ўтган давр мобайнида фуқароларнинг ички ишлар ходимлари фаолиятидан шикоятлари сезиларли даражада камаймаган.\nЎтган йилнинг ўзида камида уч нафар фуқаро ИИБ идорасида қийноқлар натижасида вафот этган. Аммо қийноқ ҳолатлари бўйича биронта юқори мартабали ИИВ мулозими масъулиятни зиммасига олгани йўқ ва тармоқларда Ички ишлар вазири Пўлат Бобожоновнинг истеъфосига чақириқлар жавобсиз қолди.\nФарғонада бир хондонда ис газидан ўлган уч кишининг иккиси ҳарбий хизматчи, 1 нафари 11 синфда ўқиган қиз бўлган


Қозоғистон мудофаа вазирининг ўринбосари коронавирусдан вафот этди\n31 октябр 2020, Тошкент вақти: 20:51\nҚозоғистон мудофаа вазирининг ўринбосари, генерал-майор Бақит Қурманбаев.\nҚозоғистон Мудофаа вазирлиги вазир ўринбосари Бақит Қурманбаев вафоти ҳақида маълумот тарқатди. Вазирлик сайтида ёйинланган хабарномада 49 ёшли генерал-майор ўлимининг сабаблари очиқланган эмас.\nМудофаа вазирлиги вакили Асет Есенгулов Озодликнинг қозоқ хизматига Бақит Қурманбаев 14 июль куни коронавирусдан вафот этганини билдирган.\nМудофаа вазирлиги матбуот хизмати маълумотларига кўра, Қурманбаев ўтган йил июнида Туркистон вилоятининг Арис шаҳрида ўқ-дорилар портлаш оқибатини бартараф қилишда иштирок этган ҳамда “пандемияга қарши курашнинг илк кунлариданоқ инфекция тарқалишига қарши кураш бўйича чора-тадбирларни ташкил этиш ва таъмишлар билан фаол шуғулланиб келган”.\nҚурманбаевнинг ортида хотини ва икки фарзанди қолган.\nҚозоқ расмийлари аввалроқ мамлакатда коронавирусга чалинганлар сони 61 минг 755 нафарга етгани ҳақида маълум қилгандилар.


18 октябрь - Қозоғистонда Маънавий тотувлик куни - Номадлар,Турклар,Қозоқ одатлари ва анъаналари,Қозоғистон табиати,Хориждаги қозоқлар,Қозоғистон спортчилари,Қозоғистон тарихи | Kazakh TV\n18 октябрь - Қозоғистонда Маънавий тотувлик куни\nБугун Қозоғистон Маънавий тотувлик кунини нишонлаяпти. У бирдамлик, бағрикенглик ва ўзаро ҳамжиҳатликни ўзида ифода этади. Республикамизда 140 дан ортиқ этнос ва 18 конфессия вакиллари тинч-тотув умр кечиради. 1992 йилда Алмати шаҳрида илк бора Қозоғистон Биринчи Президенти Нурсултон Назарбоев ташаббусига кўра Умумжаҳон маънавий тотувлик конгресси ўтказилган. Тадбирда турли конфессиялар, маънавий мактаблар ва гуманитар ижтимоий ҳаракатлар вакиллари иштирок этган. 18 октябрни Маънавий тотувлик куни, деб белгилаш тўғрисидаги манифест эълон қилинган.\nТИМУР ЖУМУРБАЕВ, ҚОЗОҒИСТОН ХАЛҚИ АССАМБЛЕЯСИ ҚОШИДАГИ “ЖАРАСИМ” РЕСПУБЛИКА ЁШЛАР ТАШКИЛОТИ РАИСИ:\n- Юртимиздаги турмуш тарзи кўп сонли этнослар, конфессиялар ягона ижтимоий муҳитда яшаши, ривожланиши, айни вақтда ўз маданияти, тили, динини сақлаб қола олиши мумкинлигини кўрсатди. Тилларни ўрганиш, у ёки бу дин аҳкомларидан бохабар бўлиш учун барча шароит яратилган. Бугунги кунда бизда ўз спектаклларини корейс, уйғур, ўзбек, немис тилларида намойиш қилувчи академик театрлар мавжуд. Буларнинг ҳаммаси полиэтник хилма-хиллик ривожланишига имконият яратади.\nНАУРИЗБАЙ ҚАЖИ ТАҒАНУЛИ, ҚОЗОҒИСТОН МУСУЛМОНЛАРИ МАЪНАВИЙ БОШҚАРМАСИ РАИСИНИНГ БИРИНЧИ ЎРИНБОСАРИ:\n- Она ватанимизда турли дин-эътиқодлар вакиллари билан тинчлик-тотувликда яшаб келяпмиз. Маълумки, бугунги кунда, глобаллашув даврида бундай ташкилотлар бирликни, муросаи мадорани мустаҳкамлаш учун зарур. Албатта, Маънавий тотувлик кунини нишонлаш лозим. Биз мазкур кун турли конфессия раҳбарлари турли масалаларни муҳокама қилиши ҳамда халқимиз тинчлиги-тотувлигини мустаҳкамлашга ўз ҳиссасини қўшиши учун замин яратади, деб ўйлаймиз.\nНурсултон Назарбоев18 октябрьҚозоғистонда Маънавий тотувлик куниМаънавий тотувлик куниМаънавий тотувликбирдамлик


Нега тунига стаканда қолган сувни ичиб...\n06.12.2020 16:30 0 4539\nУйғонган заҳоти бир қултум тоза сувдан нима яхшироқ бўлиши мумкин? Тунига стаканда қолган сув эмаслиги аниқ. Чунки ҳар қандай маҳсулот каби сув ҳам эскиради. Лекин у айниши мумкинми?\nСув таъми ва ҳиди нега ўзгаради?\nБир жойда турган сувда оз миқдорда бўлса ҳам карбонат ангидрид гази парчаланади. Шу тариқа карбонат кислота ҳосил бўлади. У водород кўрсаткичини пасайтириб, сув таъмини ўзгартиради.\nСув ерости қувурлари орқали ўтгани боис ҳарорати хона ҳароратигача кўтарилгандан сўнг ҳиди ҳам ўзгара бошлайди. Ичимлик қанча илиқ бўлса, сув молекулалари шунча тез ўзгариб, ҳиди ёмонлашади. Натижада ярим соатга етар-етмас сувда ёқимсиз ҳид пайдо бўлиши табиий.\nСув ҳам айнийдими?\nТунига оғзи очиқ идишда қолган сувга чанг зарралари тушади. Афсуски, уларни кўз билан илғаб бўлмайди. Устига-устак, кечаси стаканга майда ҳашаротлар ҳам тушиб қолиши эҳтимоли бор.\nУстига-устак, тунига сувнинг кимёвий таркиби ҳам ўзгариши мумкин. Тахминан 0,13% углерод кислотага айланади: бундай сув хавфсиз эмас.


Ўзбекистон Халқ артисти Гулсанам Мамазоитова 9 февралдан 14 февралга қадар “Истиқлол” санъат саройида жонли ижрода янги яккахон концерт дастурини тақдим этмоқда. У ҳозирда репетиция жараёнлари билан банд бўлса-да, 3 феврал кунини журналистларга бағишлаб, матбуот анжумани ўтказди.\nГулсанам Мамазоитованинг шогирд-сингилларидан “Ниҳол” мукофоти совриндорлари Малика Эгамбердиева ва Сайёраи Жаҳон ҳам шу ерда эдилар. Гулсанам Мамазоитованинг умр йўлдоши Санжарбек ҳам ташкилий ишлар билан банд.\nГулсанам Мамазоитованинг берилаётган саволларнинг барчасига мазмунли жавоблар қайтарди. Матбуот анжумани давомида кўплаб саволлар "Бекажон" газетаси мухбири Дилбар Аралова томонидан берилди.\n- Баъзиларнинг назарида димоғдордек кўринасизу, лекин қайсидир маънода водийнинг беғуборлиги сақланиб қолган. Шунча йиллар мобайнида, шаҳарнинг тошбағирликлари сизни қанчалик мағлуб эта олди?\n-Мағлуб этишда эмас гап, шаҳар кўп нарсага ўргатди. 18 ёшимда келган бўлсам, то ёшим улғайиб мустақил ҳаётга қадам қўйгунимча, ўзимни англашимгача бўлган вақтда, кўп нарсаларни ўргандим. Дўстлар, ҳамкасблар орттирдим. Вақт ўтиши билан инсон кўп нарсани ўзига раво кўрмай қолар экан. Бу ҳолат, ҳаммада ҳар хил кечар экан. Кимдир ёши катта бўлса ҳам, бачкана қилиқлар қилишга уялмайди. Шарттаки, дангал бўлади. Лекин, мен ҳали ёшим унчалик катта бўлмаса ҳам, ўзимни кўп нарсадан тортиб юраман. Унвонлар олгандан кейин, айтадиган қўшиғимгача ўйлаб айтадиган бўлиб қолганман. Гапираётган гапим, кияётган кийимим, муносабатим ҳамма-ҳаммасини ўзим назорат қиламан. Олдин ҳам мен ҳақимда бирор ножўя гап чиқмаган ёки бирортаси билан уришган жойим ҳам йўқ. Ҳамма билан бирдек муомалада бўлганман, лекин ҳозир янада эҳтиёткор бўлиб қолганман.\n- Охирги айтган қўшиқларингиз, клипларингизда қўштирноқ ичида айтганда “ҳувиллаган қалб” кўринади. Нимадандир зарба олгандек... Нима учун? Ёшсиз, сиздан шўх қўшиқлар кутишади. Тўғри, шўх қўшиқларингиз ҳам бор. Аммо, кетма-кет 2 сокин қўшиқ тақдим қилдингиз.\n- Энди, биринчиси “Тановар” бўлса, мен бу қўшиқни болалигимдан яхши кўраман. Бир мен эмас, бутун халқимиз яхши кўради! Қардош халқлар ҳам бор, “Тановар”ни тинглайдиган. Бу қўшиқни куйлаганимнинг сабаби, биринчи навбатда куйлаб ўзим қалбан маза қилдим. Қолаверса, сингилларим (шогирдларини назарда тутиб), халқимизга манзур бўлди. Халқимизнинг олдида ҳам унутилиб кетмасин, дедим. Тўғри, бошқа санъаткорлар ҳам куйлашади. Фақат, классик қўшиқ, деганда биз ёши катта инсонлар куйлашига ўрганиб қолганмиз-да. Ҳаётнинг маълум бир поғонасини босиб ўтган, лекин бастакорлар, шоирлар шундай қўшиқлар ёзишадики, шуни бизга илинишади. Мен мана шу яратган нарсамни сиз айтишингизни ҳоҳлайман, дейишади. Эътибор берган бўлсангиз, саундтрекларим шундай бўлган, куйлаган тароналаримнинг аксарияти шундай. Улар менга шу нарсани яхши ният билан илинибди, мен ҳам куйлаганман. Улар ўйлагандек яхши бўлиб чиқди ва халққа манзур бўлди. Охирги 2 та тарона ҳам, биттаси ўз ҳоҳишим билан куйлаганман, ўзим ҳоҳлаб клип ҳам суратга олдириб, эфирга бердим. Иккинчиси, айнан бастакорнинг ижодидан, ўзлари ҳоҳлаб, менга шу нарсани эшиттирдилар. Менга маъқул келди ва куйладим.\n- Буни руҳиятингиз билан боғлиқлик жойлари ҳам борми?\n- Боғлиқ жойлари йўқ, ўзимдан ўтказиб айтдим. Сабаби, табиий бўлиши, мухлисга ҳам етиб бориши учун!\n- Биринчи эфирга чиқишларингизни кўрганмиз. Нозима Воҳидованинг кўрсатувларидан бошлаган эдингиз. Қўшиқларингизни ҳам тинглаганмиз. Ўшанда ташқи кўриниш сиз учун аҳамиятсиз эди. Овозингизга ишониб, шунга таяниб ҳаракат қилгансиз. Лекин, вақт ўтиб, бу нарса ҳам керак эканлигини англадингиз, шекилли. Бу шоу бизнеснинг ёзилмаган қоидалари, бунга қанчалик асир бўлиб қолди Гулсанам Мамазоитова?\n- Гулсанам, шу пайтгача асир бўлмаган бу нарсага! Ташқи кўринишим табиий, сочимни бўяшга келсак, бу нарса озгина мухлисларим учун, ўзим учун янгилик бўлиши учун қилинди.\n- Ҳа, лекин, асир эмасман! Яқинлар, дўстлар, ҳаммаси билишади, кўпинча бўянмай юраман! Ортича ўзимга зеб беришни ёмон кўраман. Ижодкор ташқи қиёфага унчалик аҳамият бермайди, муҳими қалб гўзаллиги биринчи ўринда туради!\n- Лекин, сизга қараб кийинадиган, ҳаракат қиладиган ёшлар бор...\n- Шогирдларим, қизлар, кўйлак олишса ҳам, маслаҳат сўрашади, “очиқ кийиниб чиқманглар” дейман. Бизни оилада, менталитетимизда бор, ота билан фарзанд ўтирибдими, санъаткор саҳнага чиқса, ота ёки фарзанд тескари қараши керак эмас! Оила даврасида кўра олиши керак! Айтаётган қўшиғи ҳам, худди шундай бўлиши керак! Биз ҳам зиё тарқатувчилар ҳисобланамиз.\n- Ҳеч ким ҳаётда суғурталанмаган! Бир куни Гулсанам Мамазоитова овозини йўқотиб қўйса? Келажакка бошқа пойдеворингиз борми?\n- Келажакка пойдевор бор! Масалан, овозимни йўқотиб қўйсам, мен дарс беришим мумкин. Чунки, Консерваторияда ҳам таҳсил олганман.\n- Гулсанам Мамазоитовани нима чарчатиши мумкин? Қачон чарчаши мумкин?\n- Билмадим. Баъзида бир соат иш қилмасам ҳам чарчаб қолишим мумкин. Баъзида эса, кун шунчалик баракали бўладики, чарчаганингизни ҳам билмайсиз. Ёқмаган инсон билан гаплашсам, бирор қитмирроқ журналист бўлса, “тезроқ вақт ўтиб кетсаю, шундан чарчадим” дейман. (кулади)\n- Ҳозир чарчамаяпсизми?\n- (кулади) Йўқ, ҳозир маза қиляпман!\n- Масалан, оилада ҳам нималардир чарчатиши мумкинми?\n- Йўқ, оилада хўжайиним иккимиз ҳам, кўпроқ фарзандлар тарбияси билан банд бўламиз, уларнинг кўнглига қарашга ҳаракат қиламиз. Баъзида ишлардан ортиб, уйга келсак, уларнинг ғалваси чарчатиб қўйиши ҳам мумкин. Ҳаммамизда бор, ширин ташвиш-да. Бу нарсани мен яшириб, «йўқ, болаларимга ўта меҳрибонман» деб алдай олмайман. Баъзида уй юмушлари оз-моз чарчатиши мумкин, болаларнинг инжиқликларими, бу ҳаммада бўладиган ҳолат.\n- Турмуш ўртоғингиз-чи?\n- Йўқ, турмуш ўртоғим инжиқлик қилмай қўйганлар, бошида қилардилар, ҳозир йўқ. (кулади)\n- Кимларнидир назарида бойсиз, қўлини қаерга узатса етадигандек таассурот қолдирасиз. Лекин, сизда ҳам орзу бўлади, етиша олмаган нималардир бўлиши мумкин. Нимангиз ёки кимингиз бўлишини орзу қиласиз?\n- Мен унақа даражада бой эмасман. Кимлардир шундай ўйлаши мумкиндир, лекин мен учун асосий бойлик, бу инсоннинг олган билими, маданияти, ўзининг маънавий бойлигини бойлик, деб ҳисоблайман! Лекин, ҳозир бир нарсам бўлишини истайман, десам, бу ношукурлик бўлиши мумкин. Ҳозирда шукур, ҳамма нарсам бор. Халқ назаридаман, қўшиқларим бор, “ташриф қоғозим”гача бор, Гулсанам, деса билишмаса ҳам, “Ажаб-ажаб” деса билишади! Хонанданинг энг катта бахти ҳам шу!\n- Йўқчилик ва тўқчилик, ҳеч кимга бегона эмас! Бу ҳамманинг бошидан ўтган нарса ва нималаргадир ўргатиб кетади. Сиз ҳам бу нарсалардан ўтгансиз. Йўқчилик ва тўқчилик нималарга ўргата оларкан?\n- Борида қадрига етишни ўргатади! Соғликка ҳам ўргатади. Масалан, “мана шу ишни қилмаслигим керак эди, музқаймоқ емаслигим керак эди, ёки бошни ювиб кўчага чиқмаслигим керак эди”, дейсизу, худди шундай нарса! Ўша нарсани йўқотилгандан кейин қадрига етасиз! Қадрлашни бошлайсиз, яқинларни, дўстларни, орамиздан айрилганлар, уларни ҳам ҳисоблайман-да. Кенг тушунча бу.\n- Анча йиллардан буён ижоддасиз, лекин онангизнинг олдида оддий фарзандсиз, акангиз ёнида оддий сингилсиз. Улардан эшитган даккиларингизнинг энг ёмони?\n- Мен ҳар доим назорат остидаман! 30 ёшдан ошган бўлсам ҳам, онам учун ҳали ҳам фарзандман, акам учун ҳали ҳам сингилман. Халқ учун севимли санъаткор, Ўзбекистон Халқ артистидурман, лекин уйдагиларим учун мени ҳар бир чиқишим танқид, “мана бу ерда мана бундай қилдинг, бундай қилишинг керак эди, сендан шу нарсани кутгандик, шу ишни иккинчи қайтарма” деган гаплар бўлади. Бу гапларга мана шу ерда гувоҳлар ҳам бор! Шу нарсага хурсандман! Чунки, кўпинча атрофингдагилар жуда қўллаб-қувватлашса ҳам, яхшиликка олиб келмаслигини ҳам кўрганман! Шунинг учун, яқинлардан танқид эшитиб юрганим ҳам яхши.\n- Отабек акангизнинг рафиқаси, сизга келинойи, улар билан қандай муносабатдасиз? Опа-сингилдекмиз, дея оласизми?\n- Келинойим келин бўлиб тушганларида, 17 ёшда эдилар, ҳали паспорт ҳам олмагандилар. Овқат қилишни ҳам билмасдилар, лекин озгина тикишдан хабари бор эди. Онам ўзлари пишириқ курсларида ўқитдилар. Ўшанда фарзандлари бир ёшга ҳам тўлмаганди. Ҳозир келинойим овқатларни биздан зўр тайёрлайдилар, биз билмаган нарсаларни улар тайёрлайдилар. Соғ бўлсинлар!\n- Фарзандларингизни фақат ўзингизга тегишли бўлган қандайдир бошқача сўзлар билан эркалатасизми?\n- Албатта! (кулади) Шошганда, оғизга тўғри келган ширин сўзлар билан, баъзида “Моҳи” деб ҳам юбораман. У эса, “йўқ, мени Моҳижаҳонбегим денглар”, дейди. “Хўп, Моҳи” деймиз. Боғчасидагилар ҳам “Моҳи” дейишади. Абдуғаффорни нима деб, эркалашимни айтмаймизу, кўпроқ Абдуғаффор, деб айтамиз. Хосиятли исм, шунинг учун бўлиб чақирмаймиз.\n- Онангиз билан сиз ҳам, бир-бирингизни эркалаб, қандайдир сўзлар ишлатасизми?\n- Мен “аяжон” дейман, улар “Гулсанам” деб чақирадилар. Онам бизни ортиқча эркаламай катта қилганлар. Мен ўзим ҳам шундай бўлишга, болаларимни онамдек тарбия қилишга ҳаракат қиламан! Худди катта одамларга қандай муносабатда бўлсалар, шундай гапириб, муносабатда бўладилар. Баъзи оналар боласини тили чучук пайтида, шундай гапириб эркалатишадию, онам ундай қилмаганлар! Онамга телефон қилиб, “аяжон мени соғиндингизми?” десам, ҳаттоки кўзларида ёш турган бўлса ҳам, “ҳечам соғинмадим” дейдилар, шундай аёл!\n- Балки, сизни изтиробга солишни ҳоҳламаслар?\n- Балки, шуни ҳоҳламаслар! Балки, шундай қилиб, тўғри тарбия бергандирлар? Шундай, деб ўйлайман.\n- Сир бўлмаса, турмуш ўртоғингизни ҳам, нимадир, деб эркалаб чақирасизми?\n- “Санчо” деб чақираман! Мени қадрдоним Санчо! Хўжайинимни жуда ҳам яхши кўраман, соғ бўлсинлар!\n- Сочи узун қизларни ақли калта бўлади, дейишади. Нима деб, ўйлайсиз, сочи калта қизларни ақли узун бўлармикан?\n- Бу фақат гап, бекорчиликда тўқиб қўйилган гап! Сочи узун қизларнинг ҳам ичида ақллилари кўп бўлади! Биттаси мен! (самимий кулади) Битта бекорчи тўқиб қўйган-да!\n- Кўп ўқиган одамни сочи тўкилишига неча фоиз ишонасиз?\n- Ўқимайдиган одамни ҳам сочи тўкилади! Ҳозир соч тўкилиши мода-ку!\n- Кун келиб, Гулсанам Мамазоитова опера куйлаши мумкинми?\n- Мумкин, мен ўзим ҳам шу санъат турига жуда қизиқаман. Жуда мураккаб санъат тури ҳисобланади. Озодбек ака билан “Ватан қадри” қўшиғини куйлардик. (хиргойи қилади) “Дунёда Ватандин азизроқ не бор?” Шуни Ўзбекистон Халқ артисти Муяссар опа Раззоқова эшитган эканлар. “Мен сенга авжини қандай ушлаб туришни ўргатаман, шундай айтсанг, сенда ўхшайди” деганлар. Демак, мен айтсам бўлар экан, буни билганимдан кейин қизиқдим, тўғриси. Мураккаблигини ҳам биламан.\n- Энг кўп ишлатадиган иборангиз?\n- Буни ҳамма билади, “Нима гаплар?” дейман. (кулади) Онамларга ҳам шу гапни айтаман. Улар эса, “болам, шу кунларда ҳамма гап сенда! Бизда ҳеч гап йўқ!” дейдилар.\n- Ёшсиз, лекин анча муваффақиятларга эришдингиз. Эстрадада ҳам, анча муваффақиятларга эришиб келаётган қизлар бор. Шахзода, Лола, Райҳон, Муниса Ризаева, Манзура, Зиёда, ҳозирги кунда тилга тушганлар, уларнинг қайси бири билан дуэт айтишни ҳоҳлардингиз? Қайси бирининг қайси қўшиғи чиройли чиқади, деб ҳисоблайсиз?\n- Бирини айтсам, бошқаси хафа бўлиб қолиши мумкин. Ҳаммасини ижоди ёқади. Ҳаммасида ҳар-хиллик бор! Ҳаммасини ўз услуби бор, шунинг учун ҳам ҳаммасини ижодини ҳурмат қиламан. Агар насиб этса, умримиз давомида ҳаммасидан таклиф тушса, ҳаммаси билан дуэт айтишимиз мумкин. Чунки, ҳаммасини ҳурмат қиламан, ижодига қараб юраман. Янгиликлар қилишяпти, концертларига тушаман.\n- Нималардир оласизми, ўрганасизми?\n- Йўқ, мен кўпроқ устоз санъаткорлардан ўрганаман. Классик қўшиқларни яхши кўраман! Мураккаброқ услубдаги қўшиқлар ёқади!\n- Ўзингизни қийнашни яхши кўраркансиз-да?\n- Ҳа, мана ҳар куни шу ерда ишлаяпмиз. Эртага масалан, совуқда грипп бўлиб қолсак ҳам ҳеч гапмас, лекин шунда ҳам, жонли ижрода айта олиш учун нозик томонлари бўлади.\n- Акангиз Отабек Муҳаммад Зоҳид билан биргаликда ижодий тандем яратиш ниятингиз йўқми?\n- Бу кутилмаганда бўлиб қолиши мумкин. “Ўзбекистоним бор менинг” деган қўшиғимиз бор эди. 2015 йил мана шу қўшиққа 20 йил бўлади. Биринчи “Ўзбекистон Ватаним маним” қўшиқлар танлови бошланганда, шу қўшиқни Фарғонада айтганмиз. Мен мактаблараро танловда ғолиб бўлганман, акам шаҳарда тайёрлаб, вилоятга чиққанмиз. Чунки, иккаламиз ҳам танловдан ўтганмиз ва битта номер қилиб, тайёрлаб чиққанмиз. Мана шу қўшиқни яқинда ёздик, уларни концертларида ижро ҳам қилдик, ёқди. Энди мана шуни аудиодискка ҳам чиқариш ниятимиз бор. Кейинчалик ҳам, бирорта бир мавзуга асосланиб куйлаш ниятимиз бор! Кутилмаганда бўлиб қолиши мумкин! Чунки, ҳали ундай мавзу топа олмадик, бўлиб қолса, айтиб юборишимиз мумкин. Дуэт тайёрламайсизларми, деган саволни кўпчилик беради. Ўзини вақти соати бордир, балки?\n- Хонандаларни китоб ўқишга вақти йўқ, дейишади. Сизни ўзингизни севимли асарларингиз борми? Қаҳрамонларингиз-чи?\n-Охирги вақтда Эргаш Очиловнинг “Умрбоқий қўшиқлар” деган китоби, қўшиқ бўлган шеърлар, ғазаллардан иборат тўпламини ўқияпман. Ҳозир концерт дастурида ҳам, шу китобдан фойдаланяпман. Навоийни, Бобурни, Бобораҳим Машрабни, ҳаммаларини ғазаллари бор. Консерваторияда ўқиган вақтимда ўрганганман, лекин кейинчалик сўзлари ёддан кўтарилган бўлиши мумкин. Шунинг учун, кўздан кечириб чиқяпман. Энг яхши кўрган асарим, Аҳмад Лутфий Қозончининг “Саодат асри қиссалари”. Тўртта томли.\n- Ҳар тонг кўз очганда, нималар хаёлингизга келади?\n- (самимий кулади) Ёлғон гапирмайман, “бугун нима ишлар қилишим керак?”, деган савол келади. “Кеч қолмадиммикан”, деган нарса келади! Албатта, умримиз давомида, яна бир тонгни кўрганимизга шукур қиламиз.\n- Йўқ, нега кеч қоларканман? (кулади) Ижодий бир вақтга мўлжалланаётган масъулиятли нарса бўлса ҳеч кеч қолмайман! Лекин, баъзида бирор жойга кеч қолишим мумкиндир, аммо атайлаб кеч қолмайман!\n- Оилангизда анъанага айланган бирор урф-одат, қадриятлар борми?\n- Йўқ. Байрамларда ҳам ҳамма қатори уйда ўтирамиз, айнан бирор одат йўқ. Балки йиллар давомида ёшимиз катта бўлгач, туғилар?\n- Жияним бор, дедингиз. Жиян аммага ўхшайди, дейишади. Сизга ўхшашлик жиҳатлари борми?\n- Йўқ, катта жияним опачамга ўхшайди. Лекин, кичиги Нурбадиани кўринишидан менга ўхшатишяпти.\n- Агар акангиз мажбурлаб, хонанда бўлмагин, деганларида қайси касбни танлаган бўлардингиз?\n- Менимча, рассом-дизайнер, модельер бўлардим. Ўша пайтларда чизишга қизиқардим. Лекин, ҳозир чизмайман, аммо баъзи кийимларимни ўзим ўйлайман ва дизайнеримга қандай бўлиши кераклигини тушунтираман. Лекин, қўшиқ айтишга мени биринчи акам олиб кирганлар, чунки мендаги иқтидорни, қобилиятни биринчи улар билганлар.\n- Ошхона, капгирлар билан қанчалик дўстсиз?\n- (кулади) Мана турмуш ўртоғим турибди, улар айтсинлар, ўзим айтсам, мақтанишга кириб қолади. Лекин, қўлим ширин. Аммо, тўғриси, хамир овқатларни тайёрлашни билмайман. Лекин, энг зўр пиширадиган таомим бу ош! (кулиб) Уйимизда тандир-ўчоқлар бор, лекин, фонограмма! Чунки, уларда ўзим нон ёпмаганман. Бир гал келиб, опачам ёпиб берганлар.\nШу тарздаги савол-жавоблар бир муддат давом этди. Гулсанам Мамазоитова журналистларнинг саволларига самимий жавоблар берди. Журналистлар ўзлари учун бутунлай бошқача Гулсанам Мамазоитовани кашф этгандек бўлишди. Чунки, саҳнада виқорли ва ҳаттоки баъзилар фикрича кибрли кўринадиган санъаткорнинг аслида қанчалик самимий, беғубор, очиқкўнгил инсонлиги билиниб турарди.\nМатбуот анжумани якунида концерт режиссёри, “Эътироф” мукофоти совриндори Ҳайдарали Қосимов ҳам етиб келди.\n“Эътироф” мукофоти совриндори режиссёр Ҳайдарали Қосимов: - Миллий эстрада йўналишида энг етук, намуна бўла оладиган, ёш хонандалар андоза оладиган даражадаги санъаткор бўлгани учун ҳам Гулсанам Мамазоитовага талаб ҳам, жуда катта бўлади! Буни ўзлари ҳам жуда яхши ҳис қилишади. Концертда жанр ва мавзулар ранг-баранглигига катта эътибор берилмоқда. Ҳозир энг қизғин палла бошланди! Энг асосийси, дастурнинг 80 фоизга янгиланганлигидир. Бу менинг назаримда, томошабинга бўлган ҳурмат, десак тўғри бўлади. Томошабинлардан ҳар бири концертни диққат билан тинглаб, ҳар бири маънавий озуқа оладиган бўлса, мана шунинг ўзи, демак, Ўзбекистон Халқ артисти Гулсанам Мамазоитованинг бир йилда қилган ижоди, ҳисоботи, мана шу ҳисобот рўёбга чиққанлигининг исботи, десак тўғри бўлади.\nМатбуот анжумани якунида ҳам, барча йиғилганлар Гулсанам Мамазоитованинг репетиция жараёнидаги жонли ижродаги ўзига хос концертдан баҳраманд бўлишди!\nРепетиция жараёнлари қизғин давом этмоқда!\nЎзбекистон Халқ артисти Гулсанам Мамазоитованинг жонли ижродаги янги яккахон концерт дастурига чин дилдан омад тилаймиз, дастурни муваффақиятли ўтишига тилакдошмиз!


Халқаро янгиликлар, 25 январ 2015\nУкраинада Мариуполь қурбонлари хотирасига мотам эълон қилинди\nУкраинада Мариуполда 30 одамнинг ўлими, 90дан ортиқ кишининг жароҳатланишига сабаб бўлган ракета ҳужумларидан сўнг 25 январь - миллий мотам куни, деб эълон қилинди.\nМамлакат бўйлаб байроқлар туширилди ва барча ташкилотларда қоқ тушда қурбонлар хотирасига бир дақиқалик сукут сақланди.\nПрезидент Порошенко мамлакат бўйлаб 25 январь кунига белгиланган спорт ва маданий тадбирларни тўхтатишга буйруқ берди.\nУкраина Мудофаа вазирлиги берган баёнотга кўра, 24 январь куни Мариуполь шаҳри сепаратчи гуруҳлар томонидан уч тарафдан ўққа тутилган. Ҳужум чоғида Град русумидаги ракеталардан фойдаланилгани айтилмоқда.\nБуни инкор қилган сепаратчи гуруҳлар Мариуополга ҳужум ортида Киев қўшинлари турибди, деб даъво қилмоқда. ЕХҲТ ташкилоти кузатувчилари эса ракеталар сепаратчилар эгаллаган ҳудудлардан отилганини айтмоқда.\nҲодисага муносабат билдирган АҚШ Давлат котиби Жон Керри буни Россиянинг россияпараст сепаратчиларни замонавий қуроллар билан таъминлашдек “масъулиятсиз ҳамда хавфли қарори” оқибати, деб қоралади.\nЕХҲТ Мариуполдаги ҳужум юзасидан тўлақонли текширув ўтказилишига чақирди\nМариуполга етиб борган ЕХҲТ миссияси машинаси, 2015 йилнинг 24 январи.\nЕвропада хавфсизлик ва ҳамкорлик ташкилотининг Махсус мониторинг миссияси раҳбари Эртуғрул Апакан шанба куни Украина шарқидаги айирмачилар томонидан Мариуполь шаҳри ўққа тутилганини қоралади ҳамда бу ҳарбий ҳаракат юзасидан тўлақонли текширув ўтказишга чақирди.\nАпакан Украина шарқида ошиғич оташкесим ҳолати жорий қилиниши, ўзаро урушаётган томонлар эса зудлик билан музокаралар столига қайтиши лозим, деб ҳисоблайди.\n24 январь куни Киев назоратида бўлган Мариуполь шаҳри ўққа тутилиши натижасида, сўнгги маълумотларга кўра, камида 30 киши ҳалок бўлган, 97 киши яраланган. Расмийлар Мариуполнинг “Град” мосламаларидан ўққа тутилиши бўйича масъулиятни россияпараст айирмачилар зиммасига юклаганлар. Ўз навбатида, айирмачилар бунинг Киев томонидан уюштирилган провокация эканини билдирганлар.\nМариуполдаги ҳужумни “инсонийликка қарши жиноят” деб атаган Украина президенти Петро Порошенко Саудий Арабистонидан зудлик билан Киевга қайтган.\nҲужум тўғрисидаги хабардан кейин ЕХҲТ вазиятни баҳолаш ва барча фактларни аниқлаш мақсадида ўққа тутилган Мариуполга ўз экспертларини юборган.\nБМТ: Донбассдан бўлган қочқинлар сони 1,5 миллиондан ошди\nРоссиядаги украиналик қочқинлар лагерларидан бири.\nУкраина Ижтимоий сиёсат вазирлиги мамлакат ичкарисида Донбассдан қочган 921 минг 640 кишини рўйхатга олган. Яна 600 мингга яқин киши қўшни мамлакатлар ҳудудига ўтиб, жон сақлашга мажбур бўлган.\nШу тариқа, Украина шарқидаги қуролли можаро туфайли умумий ҳисобда 1,5 миллиондан зиёд одам ўз уйини ташлаб кетишга мажбур бўлган. Бу ҳақда БМТ Гуманитар масалаларни мувофиқлаштириш бўйича бошқармасининг куни кеча тарқатилган ҳисоботида айтилади.\nУкраина шарқида Киев кучлари ва россияпараст айирмачилар ўртасида кечаётган жанглар кўплаб фуқаролар ҳалокатига, инфратузилманинг ишдан чиқишига ва инсонпарварлик ёрдамига эҳтиёжнинг ортишига сабаб бўлмоқда.\nThe Telegraph: Литвиненко ўлимига Кремль алоқадор\nАҚШ Миллий хавфсизлик агентлиги Александр Литвиненко ўлимида гумонланаётган асосий шахслар ўртасидаги ёзишмани қўлга киритган ва Литвиненко ўлимига Россия ҳукумати алоқадорлигини тасдиқловчи фактларни Британия ҳукуматига тақдим этган.\nБу ҳақда Британияда The Telegraph газетаси хабар қилди.\nАйни пайтда Александр Литвиненконинг беваси Марина АҚШ Миллий хавфсизлик агентлигига мурожаат этиб, ёзишма тафсилотларини очиқлашни ва уларни Литвиненко ўлими бўйича бўлаётган маҳкамага раислик қилаётган Роберт Оуэнга оширишни сўраган.\nЛитвиненко ўлими юзасидан навбатдаги маҳкама эшитувлари Лондонда 27 январь куни бўлиб ўтиши кутиляпти.\nРоссия махсус ҳизматларининг Британияга қочиб ўтган собиқ ходими Александр Литвиненко 2006 йилда полоний ридиоактив моддаси билан заҳарлаб ўлдирилган эди.\nБритания полициясидаги манбаъга кўра, собиқ КГБ зобити ва ишбилармон Андрей Луговой асосий заҳарловчи шахс деб кўрилмоқда.\nАндрей Луговойнинг ўзи Александр Литвиненко ўлимига алоқадорлигини рад этиб келмоқда.\nЎлимидан олдин Литвиненко заҳарланишида Россия президенти Владимир Путини айблаганди.\nДунё етакчилари қирол Абдуллоҳ руҳига ҳурмат билдириш учун Эр-Риёдга йиғилмоқда\nДунё етакчилари Саудия Арабистонининг янги қироли Салмон ибн Абдулазиз ал-Саудга акаси қирол Абдуллоҳнинг ўлими юзасидан таъзия билдириш учун Эр-Риёдга йиғилмоқда.\nБритания Бош вазири Дэвид Кэмерон, Франция президенти Франсуа Олланд, АҚШ вице-президенти Жо Байденлар Саудия Арабистонига йўл олганлар.\nЭр-Риёддаги маросимда Россия номидан бош вазир Дмитрий Медведев қатнашади.\nОқ уй матбуот ҳизматига кўра, АҚШ президенти Барак Обама 27 январь куни Саудия Арабистонига сафар қилиб, қирол Салмон ибн Абдулазиз ал-Сауд билан учрашади.\nСаудия Арабистони қироли Абдуллоҳ жума куни 90 ёшида оламдан ўтган эди.\nЖума намозидан сўнг у Эр-Риёдда дафн этилди.\nСаудия Арабистонининг янги қироли, 79 ёшли Салмон бин Абдулазиз Ал-Сауд қирол Абдуллоҳ ўлимидан сўнг Саудия подшоҳлиги сиёсати ўзгаришсиз қолишини эълон қилган.\nМариуполь аҳоли пунктлари "Град" қуролларидан ўққа тутилган\nУкраина расмийларига кўра, россияпараст айирмачилар шанба куни Мариуполь шаҳрининг чекка ҳудудларини оғир қуроллар, миномётлар ва "Град" қуроли билан ўққа тутган.\nЖанггарилар Мариуполь шаҳрининг Киевская ва Олимпийская кўчаларидаги аҳоли яшайдиган мавзеларини ўққа тутиши оқибатида 10 одам нобуд бўлган, бир қанча аҳоли яшайдиган бино вайрон бўлган.\nЎзларини “Донецк халқ республикаси” деб атаётган айирмачилар раҳбарлари эса буни провокация дея, Мариупольнинг ўққа тутилишида Украина армиясини айбламоқда.\nСўнгги кунларда Украина шарқида ҳукумат кучлари ва россияпараст айирмачилар ўртасида жанглар кўлами кучайди.\nПайшанба куни украин ҳайрбилари стратегик аҳамиятга эга Донецк аэропорти ҳудуди устидан назоратни йўқотганликларини тан олишди.\nАйни шу куни Донецкдаги автобус бекатига снаряд келиб тушгани оқибатида етти одам ҳалок бўлди.\nУрушаётган томонлар ушбу фожеада бири бирини айблашганди.\nУкраина шарқидаги Россияпараст исёнчилар раҳбари Александр Захарченко жума куни бундан буён Киев билан тинчлик музокараларини истамасликлари, жабҳа чизиғини Донецк вилояти чегерасига қадар етказишларини билдирган.\nУкраина ҳукумати расмийларига кўра, Россия армияси айирмачилар билан ёнма-ён туриб Украина армиясига қарши жанг қилмоқда.\nШунингдк, расмий Киев Россияни айирмачиларга оғир артиллерия қуроллари ва зирхли техника етказиб бераётганликда айбламоқда.\nМосква раҳбарияти эса Украина шарқида кечаётган жангаларга мутлақо алоқаси йўқлигини айтиб келади.\nБМТ: Украина шарқида апрелдан бери 5 мингдан ортиқ одам ҳалок бўлди\nУкраина шарқидаги жангговор ҳаракатларда ўтган йилнинг апрелидан то шу кунгача 5086 одам ҳалок бўлди. Бу ҳақда 23 январь куни БМТнинг Инсон ҳуқуқлари қўмитаси вакили Руперт Кольвил маълум қилди. Унга кўра, ўлганлар сони бундан ҳам кўп бўлиши мумкин.\nКольвил жанглар пайтида яраланганлар сони камида 10 948 одам эканини айтди.\nРуперт Кольвилд БМТ Украина шарқида хорижлик ҳарбийлар, жумладан, Россия аскарлари борлигидан ҳамда жанггари гуруҳлар назорат қилаётган аҳоли пунктларида оғир ҳарбий техник воситалар топилганидан хавотирда эканини билдирди.\nАрманистон ва Озарбайжон чегарадаги отишмада бири-бирини айблади\nАрманистон Мудофаа вазирлиги 23 январь куни Озарбайжон чегарачилари отган ўқдан икки арман аскари ҳалок бўлганини билдирди.\nАрманистон расмийларининг билдиришича, чегарада содир этилган отишмада Озарбайжон ҳарбийлари ҳам ҳалок бўлган.\nБироқ Озарбайжон ўзи томонида йўқотишлар бўлмаганини маълум қилди ва чегарадаги отишмада Арманистонни айблади.\nОзарбайжон ва Арманистон Тоғли Қорабоғ ҳудудини талашиб, шу кунгача бир-бири билан уруш ҳолатида яшаб келади. Ўқ отишни тўхтатиш шартномаси икки давлат томонидан 1994 йилда имзоланган, аммо шунга қарамай Тоғли Қорабоғ муаммоси дипломатик йўл билан ҳал этилмай қолаётир.\n2014 йилда Қозоғистонда юз минг сайт текширилди\nҚозоғистон Бош прокуратураси 23 январь куни 2014 йилда мамлакатдаги 700дан ортиқ веб сайтларда экстремистик руҳдаги материаллар эълон қилингани аниқланганини билдирди.\nЭкстремизмга қарши кураш доирасида Қозоғистон прокуратураси ўтган йили юз минг веб сайтни текширган. Экстремистик маълумотлар аниқланган 703 сайт суд қарори билан тўсиб қўйилди.\nҚозоғистон Бош прокурори Асхат Даулбаев мазкур иш Россия прокуратураси билан ҳамкорликда амалга оширилганини айтди.\nБир қатор давлатларда ўн минглаб мусулмонлар жума намозидан сўнг намойишга чиқди\nЭрон, Афғонистон, Покистон ва Хиндистонда ўн минглаб мусулмонлар Париждаги Charlie Hebdo журналида Муҳаммад саллолоҳу алайҳи вассаламга карикатура эълон қилинганига қарши норозилик намойиши ўтказди.\nЭроннинг бир неча шаҳрида оммавий намойишлар жума намозидан сўнг бошланди. Афғонистоннинг Ҳирот шаҳрида 20 минг, Кобулда бир неча юз одам намойишга чиқди. Покистон пойтахти Исломободда намойишга чиққан 15 минг одам Франция байроқларига ўт қўйди ва аксилфранцуз чақирқиларини ҳайқирди. Карачида 4 минг, Пешоварда 2 минг, Хиндистоннинг Кашмир вилоятидаги Сринагар шаҳрида 3 минг одам норозилик билдиргани айтилмоқда.\nМуҳаммад пайғамбарга карикатура эълон қилиб келган Париждаги Charlie Hebdo журналига 7 январь куни уюштирилган ҳужумда 12 киши ҳалок бўлган эди. Журналининг 14 январь куни чоп этилган янги сонида ҳам Муҳаммад алайҳиссалом карикатураси эълон қилинган.\nБМТ: Украина шарқида 9 кун ичида 262 одам ҳалок бўлди\n22 январь куни жамоат транспорти бекатига қилинган ҳужум оқибатида 13 одам ҳалок бўлди.\nБМТнинг маълум қилишича, Украина можаросида сўнгги тўққиз кун ичида камида 262 одам нобуд бўлган. Бу ўтган йилнинг 5 сентябрь куни Минскда сулҳ битими имзоланганидан бери энг ҳалокатли кунлар бўлди, дея хулоса қилмоқда БМТ вакиллари.\nАйни пайтда, БМТ Хавфсизлик кенгаши россияпараст айирмачилар қўлида қолаётган Донецк шаҳрида кеча рўй берган ҳужумни кескин қоралади. 22 январь куни жамоат транспорти бекатига қилинган ҳужум оқибатида 13 одам ҳалок бўлди, 20га яқини жароҳатланди. Киев ва россияпараст айирмачилар ҳужум учун масъулиятни бир-бирига юкламоқда.\nХавфсизлик кенгаши ҳодиса юзасидан мустақил тергов ўтказиб, айбдорларни жавобгарликка тортишга чақирди.\nВашингтонда чиқиш қилган АҚШ Давлат котиби Жен Псаки ҳодиса Европада Хавфсизлик ва ҳамкорлик ташкилоти томонидан тергов қилинаётганини билдирди. Бу фожеа, деди Псаки, россияпараст айирмачилар ва ҳукумат кучлари ўртасида хавфсизлик зонасини яратиш эҳтиёжи борлигини кўрсатади. Бу ҳақда 21 январь куни Берлинда Россия, Украина, Франция ва Германия вакиллари ўртасидаги музокараларда келишиб олинган эди.\nПсаки Украина ўз ҳудудини ҳимоя қилишга ҳақлидир, дея таъкидлаб, мамлакат шарқида рўй бераётган кўплаб жиноятлар учун масъулиятни Россия ва айирмачилар зиммасига юклади.\nРоссиядаги иқтисодий инқироз туфайли ТАСС ходимларининг камида 20 фоизи ишсиз қолади\nТАСС раҳбари Сергей Михайлов.\nРоссия нашрлари давлатга қарашли ТАСС ахборот агентлиги февраль ойидан ўз ходимларининг бешдан бир қисмини ишдан бўшатиши ва ойликларни 20 фоизга озайтиришини билдирмоқда.\n“Финансовие ведомости” газетасининг ёзишича, бундай чора Россиядаги иқтисодий вазият ёмонлашаётгани туфайли ТАССни молиялаштириш қисқартирилиши мумкинлиги муносабати билан кўрилаётир.\nТАСС раҳбари Сергей Михайлов “Биз жиддий инқирозни кутаяпмиз ва унга белни маҳкам боғлаб тайёрланаяпмиз”, деб билдирган.\nРБК ахборот агентлигининг хабар беришича, ТАССнинг барча бўлимларида штатлар қисқартирилиши муносабати билан 1700 ходимнинг 20 фоизи иш ўрнини йўқотади. Бошқа нашрлар эса ходимларнинг 25 фоизи қисқартирилишини айтмоқда.\nМоскванинг Қримни аннекция қилиши ва Украинадаги сиёсати ортидан жорий қилинган Ғарб санкциялари, шунингдек, жаҳонда нефть нархининг тушиб кетиши оқибатида Россия иқтисодиётида инқироз кузатилмоқда.\nАҚШ қирол Абдуллоҳ сиймосида Қўшма Штатлар яқин дўсти ва ҳамкоридан айрилганини билдирди\nҚирол Абдуллоҳ тахтининг вориси Салмон ибн Абдулазиз ал Саудий.\nАҚШ президенти Барак Обама Саудия Арабистони қироли Абдуллоҳ бин Абдулазиз ал Саудий вафоти муносабати билан таъзия билдирди. У ўз таъзиясида Абдуллоҳ ҳақида гапирар экан:”У лидер сифатида ҳамиша самимий эди ва айни пайтда ўз эътиқодини қатъий ҳимоя қила оларди”, деб билдирди.\nАҚШ Давлат котиби Жон Керри эса “Қўшма штатлар ўз дўстидан ҳамда Яқин Шарқда тинчлик ўрнатиш жараёнининг таъсирли иштирокчиси бўлган радикализмга қарши курашдаги жасоратли ҳамкоридан айрилди”, деб баёнот берди.\n23 январь куни эрталаб қирол Абдуллоҳ 90 ёшида вафот этгани хабар қилинган эди. Сўнгги хабарларда айтилишича, қирол жумага ўтар кечаси соат бирда вафот этган. Ҳозирча ўлим сабаблари айтилгани йўқ. Аммо қирол ўтган йилнинг охирида ўпка инфекцияси билан Ар Риёддаги касалхонага ётқизилган эди.\nАйни пайтда тахт вориси сифатида унинг 76 ёшли укаси Салмон ибн Абдулазиз ал Саудий кўрилмоқда.\nҚирол Абдуллоҳга расман 2006 йилда тож кийдирилган эди. Аммо у қирол Фадҳ оғир касал бўлгани муносабати билан 1990 йилдан Саудия Арабистонини бошқариб келган.\nСаудия Арабистони қироли вафот этди\nҚирол Абдуллоҳ бин Абдулазиз ал Саудий.\nСаудия Арабистони давлат телевидениеси қирол Абдуллоҳ бин Абдулазиз ал Саудий вафот этганини эълон қилди.\nХабарда айтилишича, 90 ёшли қирол 23 январь куни оламдан ўтган. Қиролнинг укаси, 79 ёшли Салмон тахт вориси сифатида эълон қилиниши таҳмин этилаётир.Салмон яқинда касал бўлиб қолган қирол Абдуллоҳнинг вазифаларини бажариш масъулиятини зиммасига олган эди.\nАҚШнинг ишончли ҳамкори бўлган Абдуллоҳ Саудия Арабистонида бир қатор ислоҳотлар, жумладан, аёллар имкониятларини оширишга қаратилган ўзгаришларни амалга оширган.\nБМТ Хавфсизлик кенгаши Донецкда тинч аҳоли ҳалок бўлган ҳужумни қоралади\nБМТ Хавфсизлик кенгаши Украина шарқида россияпараст исёнчилар назоратидаги Донецк шаҳрида автобус бекати бомбардимон қилинганини кескин қоралади.\n22 январь куни мазкур ҳужум натижасида 13 одам ҳалок бўлган ва 20га яқин одам яраланган эди.\nХавфсизлик кенгаши бу ходиса юзасидан мустақвил тергов ўтказишга ва жиноятчиларни жазолашга чақирди. АҚШ давлат департаменти матбуот котиби Жен Псаки автобус бекатига қилинган ҳужум Европада хавфсизлик ва ҳамкорлик ташкилоти томонидан тергов қилинаётганини айтди.\nМосква ва Киев мазкур ҳодисада бир-бирини айбламоқда. Россия ва айирмачилар портлашга артиллерия қуролидан отилган снаряд сабабчи бўлганини айтмоқда. Украина Бош вазири Арсений Яценюк айирмачиларни айблаб, масъулиятни Россия зиммасига юклади.\nУкраина президенти исёнчилар катта йўқотишларга учраганини билдирди\nУкраина президенти Петро Порошенко 22 январь куни кучишлатар тузилмалар раҳбарлари билан учрашув чоғида россияпараст исёнчилар Украина ҳукумат кучларига ҳужум қилиши ортидан “жуда катта йўқотишларга” дучор бўлгани ҳақида гапирди.\nМазкур йиғинда Киев бир неча ойга чўзилган Донецк аэропорти мудофаасини тўхтатиш ҳақида қарор чиқарди. Порошенко Донецк аэропортини қаҳрамонларча ҳимоя қилган ҳарбийларни мукофотлаши ҳақида маълум қилди. Порошенко исёнчилар жангларни тўхтатмаса қақшатқич зарбага учраши ҳақида огоҳлантирди.\nАйни пайтда исёнчилар 22 январь куни портлаш оқибатида камида 7 одам ҳалок бўлган Донецкдаги кўчалардан бирида Украина ҳукумати қуролли кучларининг асирга олинган аскарларини намойишкорона олиб ўтди.\nКерри "ИД"га қарши курашда ўсиш борлигини айтди\nАҚШ Давлат котиби Жон Керри Лондонда 22 январь куни бўлиб ўтган “Исломий давлат” гуруҳига қарши коалицияга аъзо мамлакатлар ташқи ишлар вазирлари учрашувидан сўнг мазкур гуруҳга қарши курашни кучайтириш масаласида якдиллик мавжуд эканини билдирди.\nКеррининг айтишича, Ироқ ва Сурияда фаолият олиб бораётган “Исломий давлат” гуруҳи устидан ғалаба қозониш “долзарб ва улкан вазифадир”.\n"Исломий давлат"га қарши коалицияга 60 мамлакат бирлашгани айтилади. Ўтган йилнинг августидан шу кунгача мазкур коалиция "Исломий давлат" гуруҳи позицияларини ҳаводан туриб минг мартадан кўпроқ бомбардимон қилган.\nЕвропа Марказий Банки хорижий облигацияларни сотиб олиш режасини эълон қилди\nМазкур қарор еврозона иқтисодига 1 триллион евронинг эмиссия қилинишига олиб келиши мумкин.\nЕвропа Марказий Банки облигацияларни сотиб олишга доир муҳим режани эълон қилди. Мазкур қарор еврозона иқтисодига 1 триллион евронинг эмиссия қилинишига олиб келиши мумкин.\nЕМБ раиси Марио Драги 22 январь куни эълон қилган режага кўра, март ойидан келаси йилнинг сентябр ойига қадар, ҳар ойда 60 миллиард еврога тенг ҳукумат облигациялари сотиб олинади.\nЯнги пулнинг чоп этилиши еврозонада қарз олиш харажатларини камайтириши ва иқтисодий ўсишни рағбатлантириши кутилмоқда.\nЕМБ шунингдек еврозонада устама фоиз миқдори 0,05 фоиз қилиб ушлаб турилишини билдирди.\nАйни пайтда, Германия Маркази банки – Бундесбанк ЕМБнинг бу режасига қаршилик билдириб, бу еврозонага кирувчи баъзи мамлакатларда ислоҳотларни секнлаштириши мумкин, демоқда.\nДавосда ўтаётган Жаҳон иқтисодий форумида 22 январь куни гапирган канцлер Ангела Меркель ЕМБнинг ҳар қандай қарори Европа сиёсатчиларини иқтисодни ривожлантириш учун ислоҳотларни амалга оширишидан чалғитмаслиги керак, дея таъкидлади.\nДонецкдаги троллейбус портлашида Киев ва Москва бир-бирини айбламоқда\nХабарларга кўра, маҳаллий аҳоли вакиллари асирларга қарата шишаларни отиб, уларни ҳақоратлаган.\nУкраина шарқидаги россияпараст айирмачилар 22 январь куни Донецк шаҳрида асир олинган ҳукумат аскарларини олиб ўтди. Донецкнинг бу туманида бугун эрталаб жамоат транспорти бекатида рўй берган портлаш оқибатида камида 7 киши ҳалок бўлган эди.\nХабарларга кўра, маҳаллий аҳоли вакиллари асирларга қарата шишаларни отиб, уларни ҳақоратлаган. Асирлар троллейбус портлатилган жойга олиб келиниб, тиз чўктирилган.\nВоқеа жойига борган Европада Хавфсизлик ва ҳамкорлик ташкилоти кузатувчилари еттита жасадни кўрганларини билдирди. Айирмачилар ва тиббиёт ходимлари 13 киши ҳалок бўлганини айтмоқда.\nМосква ва Киев ҳодиса учун бир-бирини айбламоқда. Россия ва айирмачилар портлашга артиллерия қуролидан отилган снаряд сабабчи бўлганини айтмоқда. Украина Бош вазири Арсений Яценюк айирмачиларни айблаб, масъулиятни Россия зиммасига юклади.\nИлҳом Алиев: Озарбайжонда инсон ҳуқуқлари ва матбуот эркинлиги кафолатланган\nОзарбайжон Президенти Илҳом Алиев 21 январь куни Берлинда Германия Канцлери Ангела Меркель билан учрашди.\nОзарбайжон Президенти Илҳом Алиев ўз мамлакатига нисбатан билдирилаётган инсон ҳуқуқлари вазияти ва матбуот эркинлигига доир танқидларни рад этиб, бу қадриятлар Озарбайжонда “кафолатланган”, дея баён қилди. Бу ҳақда Берлинда Германия Канцлери Ангела Меркель билан учрашувда гапирган Алиев халқаро инсон ҳуқуқлари ташкилотлари томонидан тузилган рейтингларда Озарбайжонинг паст поғоналарга қўйилаётганида “муаммо кўрмаслиги”ни таъкидлади.\nАлиев президент сайлови натижалари халқ уни қўллаб-қувватлаётганини кўрсатишини иддао қилиб, “аҳолининг 90 фоизидан ошиғи мени ёқлайди”, дея таъкидлади.\nОзарбайжонда президент ва парламент сайловлари халқаро ташкилотлар тарафидан эркин ва адолатли эмас, дея танқид қилинган.\nҲуқуқ ташкилотлари, жумладан Ҳюман Райтс Уотч Меркелдан Алиев билан учрашув пайтида Озарбайжонда журналистлара, ҳуқуқ қаоллари ва мухолифатчиларнинг қамоққа ташланаётгани масаласини кўтаришга чақирди.\nАйни пайтда, қамоққа олианган озарбайжонлик журналист Хадича Исмоилованинг адвокати Озодлик билан суҳбатда ўз мижози ўтган ҳафта 24 соат давомида бир кишилик камерада сақланганини билдирди.\nОзодлик радиоси мухбири Исмоилова бир эркакни худкушликка мажбурлаганлик гумони билан ҳибсда сақланмоқда. Унинг тарафдорлари бу айбловлар сиёсий эканини айтмоқда.\nКурд кучлари Ироқ шимолида Исломий Давлатдан муҳим йўлни тортиб олди\nИроқ шимолида курд кучлари Исломий Давлат жангариларига қарши йирик ҳуружни бошлашди. Хабарларга кўра, Пешмерга жангчилари беш томондан ҳужумни бошлаб, Мосулдан 40 километр ғарброқдаги Киске шаҳрида муҳим чоррахани ўз назоратига олган.\nАҚШ етакчилигидаги Исломий давлатга қарши коалиция курдларнинг 21 январь кунги ҳарбий амалиётини ҳаводан қўллаб-қувватлаб турди.\nКурд кучлари янги ҳудудларни эгаллаб олгани Исломий Давлат истеҳкомлари ҳисобланган Мосул билан Тал Афар шаҳарларини бирлаштирувчи йўлни узиб қўйади.\nТаҳлилчиларнинг айтишича, курдлар назоратга олинган йўлни ушлаб қололса, Мосул шаҳри Исломий Давлат назоратидаги Тал Афар ва шарқий Суриядаги ҳудудлардан узилиб қолади.


Эшкак эшувчиларимиз янги мавсумга тайёрланмоқдалар\n18 декабрь, 2018, 17:38\nТеглар:Эшкак эшиш | Сув спорти\n2019 йилда эшкак эшувчиларимизни бир қатор муҳим рейтинг мусобақалари кутиб турибди.\nБунинг учун албатта атлетларимизни мусобақаларга муносиб тайёрлаш талаб этилади. Шу муносабат билан 20-23 декабрь кунлари Тошкент денгизида механик эшкак эшиш (спорт машқ ускуналарида) бўйича Ўзбекистон чемпионати бўлиб ўтади. Мусобақада юртимизнинг турли ҳудудларидан ташриф буюрган академик эшкак эшувчилар қатнашадилар.\nЧемпионатнинг биринчи кунида барча тоифадаги спортчилар ўртасида 3000 метр масофага югуриш бўйича мусобақалар бўлиб ўтади. Иккинчи куни спортчилар механик эшкак эшиш бўйича 2000 метр масофага куч синашадилар. Унда эркаклар, енгил вазндаги хотин-қизлар ва ўсмирлар қатнашадилар. Учинчи куни эса енгил вазндаги эркак спортчилар, хотин қизлар юқоридаги масофага ўз маҳоратларини синовдан ўтказадилар. Бу ҳақда МОҚ расмий сайти хабар бермоқда.\nМаълумот учун, механик эшкак эшиш бўйича баҳслар махсус тренажёр ускуналарида ташкил этилади. Уларга масофани ўлчовчи ҳисоблагичлар ўрнатилган бўлади.\nАкадемик эшкак эшиш. Спортчиларимиз Тошкент вилоятида йиғин ўтказадилар


Янги трансформатор ўрнатган халқ ноиби Қашқадарёнинг энг фаол депутати деб топилди | O'zLiDeP\nҚашқадарёда O‘zLiDeP ташкил топганининг 15 йиллиги муносабати билан “Энг намунали туман (шаҳар) ташкилоти”, “Энг намунали бошланғич партия ташкилоти” ва “Халқ депутатлари маҳаллий Кенгашларидаги энг фаол депутат” танловининг вилоят босқичи бўлиб ўтди.\nАбдусалим Мўминов Халқ депутатлари Қарши шаҳар Кенгашидаги O`zLiDeP депутатлик гуруҳи аъзоси. Асли касби шифокор бўлган депутат кўп йиллардан буён халқ хизматида. Унинг ташаббуси билан “Гунгон” ва “Қавали” МФЙда 2.5 км масофадан ортиқ йўл асфалт қилинди. Шунингдек, “Ёшлик” кўчасида янги трансформатор ўрнатилди.\n– Кейинги йилларда мамлакатимизда соғлиқни сақлаш соҳасига алоҳида эътибор қаратиляпти, – дейди O‘zLiDeP депутатлик гуруҳи аъзоси А.Мўминов. –Бунгунги танловда менга билдирилган ишонч эса зиммамга янада кўпроқ масъулият юклади. Энди кўпроқ вақтимизни аҳоли орасида ўтказиб, муаммоларга жойида ечим топишимиз керак.\nТанловнинг “Энг намунали туман (шаҳар) партия ташкилоти” номинациясида O‘zLiDeP Китоб туман Кенгаши, “Энг намунали бошланғич парти ташкилоти” йўналишида эса Муборак газни қайта ишлаш заводи қошидаги қуйи бўғин ғолибликни қўлга киритди.\n«Marokand Kabel Invest» МЧЖда O`zLiDeP қуйи бўғини ташкил этилади\n“Nasaf Medical Center” хусусий клиникасида партия аъзолари сафи кенгаймоқда\n“Навобод наслли парранда” кластер усулидаги кўп тармоқли фермер хўжалиги қошида БПТ ташкил этилди\nБошланғич партия ташкилотлари сони биттага кўпайди


КХДР Австралияга ядровий зарба бериш билан таҳдид қилди\n11:40 / 23.04.2017\nШимолий Корея Австралия ҳукумати АҚШнинг Пхенянга қарши сиёсатини қўллашда давом этса, бу мамлакатга ядровий зарба бериши билан таҳдид қилган. Бу ҳақда шимолликлар ташқи ишлар вазирлигига асосланган ҳолда ABC телеканали хабар қилди.\nШимолликларнинг бундай баёноти Австралия ТИВ раҳбари Жули Бишопнинг Шимолий Корея ядро дастури Австралия учун «жиддий таҳдид» экани ҳақида айтиб ўтган интервьюсидан кейин пайдо бўлди. Бишоп ҳам КХДР Австралияга зарба бериши мумкинлигини истисно этмаганди.\n«Австралиянинг ҳозирги ҳукумати кўр-кўрона АҚШга эргашади. Агар Австралия АҚШнинг Шимолий Кореяни изоляция қилиш бўйича сиёсатига қўшилса, бу ўзига суиқасд қилиш билан баробардир. Агар Австралия Америка каби КХДРни яккалаш ва босим ўтказишга уринса, бу Шимолий Корея стратегик кучлари ядро зарбаси таъсир ҳудудига тушиш билан якунланади», деган шимолликлар ташқи ишлар вазирлиги вакили.\nБундан аввалроқ Шимолий Корея АҚШнинг огоҳлантирувчи зарбасига ядровий ҳужум орқали жавоб қайтариш билан таҳдид қилганди.\nПхеньян: ядро уруши исталган вақтда бошланиши мумкин\nЖануб, Шимол ва АҚШ. Мун Чжэ Ин уч томонлама саммит ҳақида гапира бошлади\nШимолий ва Жанубий Корея дипломатлари ўртасидаги музокаралар қаерда бўлиши маълум\nТаниқли актёр Мэтт Деймон Трамп сабабли Австралияга кўчиб ўтмоқда\nЕвропарламент КХДР билан махфий музокаралар ўтказганини тан олди\nЭронда зилзила юз берди\nБўкада ўзаро жанжал ўқ узиш билан якун топди\nПеру конгресси президентнинг истеъфо бўйича арзномасини кўриб чиқадиган бўлди\nProCab Ўзбекистон - Буюк Британия қўшма корхонаси ўзбек халқини Наврўз байрами билан қутлайди!\nМРБ собиқ раҳбари Трампнинг Путинга «илиқ муносабати» сабабини айтди\nTelegram Инсон ҳуқуқлари бўйича Европа судига шикоят юборди\nЙўл полициячиларини Facebook’да смурфлар деб атаган шахс жаримага тортилди


Ўзбекистон — Тожикистон. Ҳал қилинмаган масала...\n09.03.2018 15:59 0 1586\nИкки томонлама музокаралардан сўнг эришилган келишувлар бўйича ҳужжатларни имзолаш маросими бўлди. Бу ҳақда Президент матбуот хизмати хабар берди.\n— Биз Ўзбекистон ва Тожикистоннинг сиёсий, савдо-иқтисодий, транспорт-коммуникация, энергетика ва бошқа устувор соҳалардаги муносабатларини мустаҳкамлашга доир долзарб масалаларни муҳокама қилдик. Бунинг натижаси сифатида муҳим ҳужжатлар — Давлат чегараси бўйича шартнома ва Фуқароларнинг ўзаро қатнови тўғрисида битим имзоланди. Бугун эришилган тарихий келишувлар нафақат халқларимиз, балки бутун минтақа учун улкан аҳамиятга эга, — деди Шавкат Мирзиёев.\nПрезидент Шавкат Мирзиёев Ўзбекистон ва Тожикистон ўртасида ҳал қилинмаган масалалар қолмаганини таъкидлади. Президент Имомали Раҳмон бу фикрни тўла қўллаб-қувватлади. Томонлар мамлакатлар ўртасидаги муносабатларни ўзаро ишонч, дўстлик ва яхши қўшнилик асосида янада мустаҳкамлашга интилишини билдирди.\n— Биз Ўзбекистон ва Тожикистоннинг сиёсий, савдо-иқтисодий, транспорт-коммуникация, энергетика ва бошқа устувор соҳалардаги муносабатларини мустаҳкамлашга доир долзарб масалаларни муҳокама қилдик. Бунинг натижаси сифатида муҳим ҳужжатлар – Давлат чегараси бўйича шартнома ва Фуқароларнинг ўзаро қатнови тўғрисида битим имзоланди. Бугун эришилган тарихий келишувлар нафақат халқларимиз, балки бутун минтақа учун улкан аҳамиятга эга, — деди давлатимиз раҳбари.


Бўладиган бола бошидан ёхуд Ислом Каримовнинг кундалигида бирорта ҳам 4 баҳо бўлмаган | Бош саҳифа\nБўладиган бола бошидан ёхуд Ислом Каримовнинг кундалигида бирорта ҳам 4 баҳо бўлмаган Қўйилган вақти 05.09.2016 | Муаллиф: faqat.uz Ўзбекистон Республикасининг Биринчи Президенти Ислом Каримовнинг хасталик сабаб бевақт ўлим топиши бутун Ўзбекистон халқини чуқур қайғуга солди. Бу воқеа кўплаб ёзувчи ва шоирлар, ижод аҳлининг юрагини ларзага келтирди. Кўнглининг тубида ётган гапларини юзага чиқарди. Ким шеър ёзди, ким қўшиқ куйлади. Ким ҳамон бунга қўл уролмаётганидан афсусда.\nШоир Муҳаммад Исмоилнинг ижтимоий тармоқлардаги саҳифаси айни кунларда ҳар доимгидан гавжум. Унинг Президент Ислом Каримовнинг болалик йиллари, у ўқиган мактаб билан боғлиқ фактлар, Президент тутган кундаликдан тортиб, ўқитувчи айтган илиқ фикрлар одамларнинг эътиборини тортмоқда. Бир неча йил Самарқандда, Ислом Абдуғаниевич Каримов ўқиган мактабда меҳмон бўлиб, ўқитувчилар билан суҳбат қурган Муҳаммад Исмоил ўша пайтларда кўрган ва гувоҳ бўлганлари, эшитганларини одамларга тақдим этди. Президентнинг болалиги билан боғлиқ ҳикоя сизни ҳам бефарқ қолдирмаслигига ишонамиз.\nБўладиган бола бошидан маълум ёхуд Президентнинг 4 баҳосиз кундалиги\nМактаб Ислом Абдуғаниевич ўқиган пайтлари қандай бўлса, ўша ҳолатда сақланиб қолган, кўҳна ва шинам, стол, стул, доскалар, хоналар ўша-ўша, ҳатто, Ислом Абдуғаниевич тутган кундалик дафтарлар, иншо дафтарлари, табеллар, биринчи синфдан то юқори синфгача синфдошлар билан тушган суратлар, винеткалар, бироз сарғайиб, йиллар нуқси урганини айтмаганда, ҳаммаси гард юқтирилмай сақланган эди. Кундалик дафтарга қўйилган баҳолар, тўғриси мен умуман кутмаган, мени бу қадар ҳайратга солади деб ўйламаган, яъни ҳаммаси аъло – 5 баҳолар эди. Йиллар давомида бирорта 4 олмаслик, назаримда, ақлимга сиғмасди.\n— Бу жуда қизиқ, — деди Сайёра опа. — Президентимиз мактабни тугатган 1955 йилда, Самарқанд вилоятига фақат битта олтин медаль келган. Ўша Олтин медални Ислом Абдуғаниевич олганлар. Ўша йили вилоятда ўқувчилар ўртасида ўтказилган олимпиаданинг мутлоқ ғолиби ҳам Ислом Абдуғаниевич бўлганлар. Бундан ҳам қизиғи, Ислом Абдуғаниевични кўп йиллар ўқитган устози, кекса педагог Ҳалим Абдураҳмонов, 1955 йилда Ислом Абдуғаниевичга топширган Фахрий ёрлиқнинг орқасига қолдирган ёзувдир:\n“Мен бутун умримни педагогикага бағишладим. Олтмиш йиллик фаолиятим давомида минглаб болаларга устозлик қилдим. Аммо шу йиллар ичида Ислом Каримовдай зукко, ақлли, илмга чанқоқ, дўстларининг меҳру муҳаббатини қозонган бошқа ўқувчини учрата олмадим. Ислом Каримовга ўнинчи синфни битирув кечасида Олтин медаль топширишим, ҳаётимнинг энг саодатли дақиқаларидир!”\n“1955 йилда олимпиаданинг мутлоқ ғолиби бўлиш, Олтин медаль олиш ва кекса педагогнинг бундай олқишига сазовор бўлиш – бу жуда катта бахт!”, дея сўзларди Сайёра Маликова.\n— Ислом Каримов, болаларча содда, болаларча беғубор инсон эди. Болаларча орзу қиларди, мўъжизаларга болаларча ишонарди, болаларча келажакка интиларди, — дейди Самарқанд шаҳридаги Президент ўқиган 21-мактабнинг кекса ўқитувчиси Мустаҳкам Останақулова. — Бизнинг мактабдан Ислом Каримовнинг оёғи ҳеч қачон узилмаган. Агар Ислом Каримов болалигини соғинмаганда, ўқувчилик йилларини эсламаганда, болаликдан қолган ширин хотираларни қўмсамаганда, бизнинг мактабга тез-тез келмас, болалар билан болаларча суҳбатлашмасди. Ислом Каримов болалигида учувчи бўлишни орзу қиларди. Тасаввур қилинг-а, қирқ тўққизинчи, эллигинчи йилларда Ислом Каримов учувчи бўлишни орзу қилган ва мактабдаги авиамоделчилар тўгарагининг фаол аъзоси бўлган. Тўгарак раҳбари Иван Алексеевич Колениченко бизга бир қизиқ воқеани гапириб берганди: “Кечки пайт эди. Мактабда қоровулдан бошқа ҳеч ким йўқ, бизнинг синфнинг чироғидан ўзга чироқлар ўчирилганди. Уч тўрт ўқувчи билан самолётларнинг янги моделини ясаб ўтиргандик. Бир пайт эшик тақиллаб қолди. Ўқувчиларнинг ота-оналаридан бўлса керак дея, жойимда турган ҳолатда “Кираверинг, эшик очиқ”, дедим ва ишимни давом эттиравердим. Биз болалар билан ишга берилиб кетган эдик. Бир пайт ортга ўгирилиб қарасам, тепамда Ислом Абдуғаниевич турибди. У пайтда Қашқадарё вилоятининг обком секретари эди. Қучоқлашиб кўришдик. Ислом Каримов болалик пайтларида авиамоделчилар тўгарагида кечки ўн, ўн биргача қолиб кетар эди. Шунинг учун ҳам у кейинчалик Политехника институтига ўқишга кирди, Авиация заводида ишлади. Хуллас, ўша куни тун ярмигача суҳбатлашиб ўтирдик.\nИслом Каримов тўгарак ҳалиям ишлаяптимикин, издошларимиз бормикин, болалар самолётлар ясаяптимикин, самолётсозликни ўрганаяптимикин, деган хавотирда экан. Бизни кўриб қувониб кетибди. Ўшанда у ҳаммага совға-салом улашди. Ўқувчиларга фақат аъло баҳоларга ўқишни тайинлади. Бу кутилмаган учрашувдан бошим осмонга етди”.\n— Ислом Каримов ясаган авиамоделлар мактабимизда ҳали ҳам турибди. Буюк инсонлар буюк болалар туфайли дунёга келишини унутмайлик, — дея сўзини якунлади Мустаҳкам Останақулова.\nИслом Каримовнинг жойи жаннатдан бўлсин. Кимки мен сингари у зотдан миннатдор бўлса, келинглар дуо қилайлик. Зеро, бу дуомиз холис дуодир. Мен 25 йил давомида у киши ҳақида бирор мақола, бирор шеър ёзмаган эдим. Энди ўйлаб қарасам, Ислом Каримов менга ҳам, халқимизга ҳам кўп яхшиликлар қилган экан. 25 йил давомида тинч-осуда, бахтли-саодатли ҳаёт кечирдик. Қисқаси ўз умримдан, ҳаётимдан мамнунман. Ношукур бўлмайлик. Худо фақат ношукурларнигина жазолашини, ношукурларнинг биринчиси Шайтон эканлигини унутмайлик. Ким ўз кечирган ҳаётидан мамнун бўлса, Яратган унинг яхши яшаши учун Ислом Каримовни сабабчи қилиб қўйгандир. Ўз ҳаётидан мамнун эмасларнинг ихтиёрлари ўзларида. Яратганнинг даргоҳи кенг. Уларга ҳам омад ёр бўлсин.


Вы здесь: Home Кутубхона Фойдали адабиётлар Орол денгизи сувида фақат битта жонзот омон қолди. Уни сақлаб қололамизми?\nСоздано 24.01.2018 05:58 | |\nМаълумотларга кўра, ўтган асрнинг 60-йилларида Орол денгизи сувининг ҳар бир литрида 10-12 грамм миқдорда туз бўлган.\nОкеан суви каби шўр сувга айланган даврларда маҳаллий балиқлар қирилиб кетгани сабабли унга камбала сингари ҳар хил океан балиқлари олиб келинган. Сувдаги тузлилик даражаси 50 граммдан ошгандан кейин барча балиқлар қирилиб кетган. Ҳозирги вақтда унинг тузлилик даражаси 160 грамм атрофида.\nМамлакатимизда Орол денгизидан артемия цисталарини йиғиб олиб сотиш билан шуғулланадиган 10 дан ортиқ фирма ва корхоналар мавжуд. Уларни балиқчилик билан шуғулланувчи қатор давлатлар сотиб олмоқда. Ўзимиздаги балиқчилик хўжаликлари ҳам албатта фойдаланади.


Арамаис Авакян ҳукми ўз кучида қолдирилди - BBC O'zbek\nЖиззахдаги аппелляция маҳкамаси 5 йилдан 12 йилгача қамалган Арамаис Авакян, Фурқат Жўраев, Бектемир Умрзоқов, Акмал Матмуродовларнинг 19 февралда ўтган маҳкама ҳукми устидан шикоят аризаларини кўриб чиққан.\nСудланувчилар Жиноят Кодексининг Терроризм, Конституцион тузумга таҳдид қолиш, қўпорувчилик, ўғирлик, жиноятни содир этилганини яшириш, хавфсизликка таҳдид солувчи материалларни тарқатиш, экстремистик диний ташкилотларни тузиш ва раҳбарлик қилиш моддалари бўйича айбдор деб топилган эдилар.\nМаҳкамада ўнлаб милиция ходимлари, ҳарбийлар ва формасиз кийимдаги шахслар ҳозир бўлишган.\nМиллий Хавфсизлик хизмати ходимлари деб кўрилганлар маҳкамада иштирок этиш учун келганларни мобил телефон орқали тасвирга олганлар.\nМаҳкамада қатнашган ҳуқуқ фаоли Суръат Икромовнинг айтишича, ўтган галги маҳкама жараёнидан фарқли тарзда барча келганлар ичкарига киритилган.\nУлар орасида судланувчиларнинг оила аъзолари, ҳуқуқ фаоллари ва АҚШ элчихонаси вакиллари бўлганлар.\nДилшод Алимов иши алоҳида кўриб чиқилиши хабар қилинган.\nСуръат Икромовга кўра, судланувчилар ўзларининг айбсиз эканликларини таъкидлаганлар. Ўзларига нисбатан қийноқлар амалга оширилиб, кўрсатмалар олингани, тоза қоғозларга қўл қўйдиришганини айтганлар.\nЖумладан, Фурқат Жўраев қийноқлар остида ҳаммага қарши кўрсатма беришга мажбур бўлганини айтган ва у билан бирга турганлар айбсиз эканликларини, фақат ўзини жазолашларини сўраган. Шундан сўнг у баданидаги қийноқ изларини кўрсатган.\nАрамаис Авакяннинг айтишича, милиция ва МХХ ходимларининг қийноқлари остида мусулмонман дейишга мажбурланган. У қийноқ излари бўлган қўлларини очиб кўрсатган.\n"Мен насронийман ва насроний бўлиб қоламан, мен эътиқодимни, ватанимни сотмайман", деган у.\nҲимоячилар ҳам судланувчиларнинг айбини исботлайдиган бирорта ҳам дилил йўқлигини айтганлар ва уларни маҳкама залидан озод қилишни сўраганлар.\nБироқ қоралов томони 19 февралда чиқарилган маҳкама ҳукмини ўзгартиришсиз қолдиришни сўраган.\nМаҳкама қораловнинг талабини қондирган.\nСуръат Икромовнинг билдиришича, 26 февралда судланувчилар ҳимоясига тузилган "Авакян+4" халқаро жамоатчилик қўмитаси БМТ, ОИ, Human Rights Watch, Amnesty International, Freedom House инсон ҳақлари ташкилотлари, Ўзбекистон жамоатчилиги ва Ўзбекистон Президентига мурожаат қилиб, адолатли ҳукм чиқарилишига таъсир ўтказишга чақиради.


Ёзнинг бир ойи ҳам ўтиб кетди. 10 ёшли неварам болалар лагерига бораман, деб ҳеч қўймаяпти.\nС. ТУРСУМЕТОВА. Шимкент шаҳри.\nҲозир болаларни ёзги таътилда соғломлаштириш учун нафақат шаҳримизда, балки бутун республиканинг турли бурчакларида жойлашган болалар соғломлаштириш ташкилотлари фаолияти кенг йўлга қўйилган (20 мингта муассаса бор). Ҳамма маълумотларни “Электрон ҳукумат” (1414 +7712701998) сайтидан олиш мумкин.\nТуркистон вилоятининг ўзида 20та лагерь болаларга бағрини очган. Улар асосан Мақтаарал, Сариоғоч, Тулкибош, Сайрам, Тўлебий, Байдибек туманларида жойлашган. Шимкент шаҳрида “Ұшбулақ” оромгоҳи хизмат кўрсатмоқда. Таъкидлаш жоизки, бугунги кунда лагерларнинг деярли ҳаммаси хусусий шахслар қўлида, шу боисдан муайян ҳақ тўлаб, болаларни дам олишга жўнатиш мумкин. Энг машҳур лагерлардан бири “Тау самалы”да бир кунлик дам олиш (1 мавсум 14 кун) 8 минг тенгега тўғри келади.\nБолалар лагерига йўлланманинг энг арзони 25 минг тенге (10 кун). Йўлланма ичига трансфер ( одатда автобусларда манзилга етказилади), беш маҳал овқат, чодирлар ёки хоналарга жойлаштириш, ҳордиқ: спорт ўйинлари, тўгараклар, туризм, ҳарбий-спорт, тилларни ўрганишга оид дастурлар ва ҳоказолар киради. Қўриқлаш ва болаларни лагергача ёки уйгача кузатиш хизматлари ҳам йўлланма ҳақи ичида. Ҳозир Қозоғистонда оилавий лагерлар фаолияти машҳур. Ота-она дам оладиган болаларига қўшиб, жажжи фарзандларини ҳам бирга олиш имконига эга. Бу ҳолда ҳордиқ онлари одам бошига кунига 5 минг тенгедан тушади. Лекин ҳар лагерда ҳар хил шароитлар яратилганини ҳам қайд этиш лозим. Деярли барча лагерларда тарбияланувчиларнинг ёши бир хил 7-16 ёки 8-17 ёш.\nМутасаддилар шаҳар ташқарисидаги ҳудудларда жойлашган оромгоҳларни танлашда қуйидаги қоидаларни эътибордан четда қолдирмасликни уқтиришади:\n1. Болаларнинг яшаш шароитлари. Хоналар шинам, ёруғ, таъмирланган бўлиши муҳим. Бир хонага қанча бола жойлаштирилишини ҳам сўранг. Болалар кўп хонали корпусларга жойлаштириладими ёки коттежларгами, билиб қўйган маъқул. Мана шу арзимасдек туюлган нарсалар келажакда боланинг кайфиятигагина эмас, балки соғлигига ҳам катта таъсир кўрсатади.\n2. Лагердаги овқатланиш сифатини ўрганиш зарур. Бола организмига мўлжалланган сифатли таом камида 4-5 маҳал берилиши, тушликда эса иссиқ овқат бўлиши шарт. Шунинг учун лагерь танлашда овқатлар хилма-хиллиги(менюси)га қарашдан уялманг.\n3. Лагерь хавфсизлигини таъминловчи қоровуллар хизматини ҳам кўздан қочирманг. Агар ҳудуд ишончли муҳофаза қилинмаса, видеокамералар ўрнатилмаган бўлса, дарвозалар тунги вақтда маҳкам ёпиб қўйилмаса, бегона одамларнинг ичкарига кириб кетиш эҳтимоли кучли.\n4. Лагерда тиббий ходим хизматини ҳам сўраб қўйиш лозим. 10-14 кун ота-онасиз яшайдиган болаларнинг тиббий ходим эътиборидан четда қолиши мумкин эмас. Лагерь раҳбарияти билан шартнома тузган вақтда шу банд бўлишини талаб қилинг.\nЁзги лагерлар учун қандай ҳужжатлар керак?\nБола туғилганлиги ҳақидаги гувоҳнома кўчирмаси, ота ёки онанинг шахсий гувоҳномасидан кўчирма, йўлланма квитанцияси, бола саломатлиги тўғрисидаги маълумотнома (079-у шаклидаги). Айрим ҳолларда эпидемиологик ҳолат ҳамда педикулёз (битлари)га оид маълумотномаларни (3 кунлик муддат)ҳам талаб этишлари мумкин.\nМактаб қошидаги лагерлар фаолиятига тўхталадиган бўлсак, бунинг ҳам ўзига хос тартиби ишлаб чиқилган ва “Фуқаролар учун ҳукумат” сайтида кўрсатилган. Ёзги мавсумда мактаб ўқитувчилари ёрдамида бола бандлигини таъминлайдиган ушбу лагерларнинг нархи 15-18 минг тенге атрофида.\nДавлатдан ижтимоий ёрдам оладиган (кам таъминланган ёки кўп болали) оилаларнинг болалари лагерларда имтиёзли ёки бепул дам олишга ҳақли. Бунинг учун маҳаллий АХКМга бориб, тегишли ҳужжатлар топширилади ва барча зарурий ахборотлар олинади.\nН. МАВЛОНОВА, 2019-07-01, 11:02 832


Фридом Ҳаус ҳисоботи Ўзбекистонни қоралади - BBC O'zbek\nФридом Ҳаус ҳисоботи Ўзбекистонни қоралади\nАҚШда жойлашган "Фридом ҳаус" ноҳукумат ташкилотининг анъанавий йиллик "Ўтиш давридаги давлатлар" ҳисоботида Ўзбекистон яна ночор аҳволда пайдо бўлади.\n2016 йил учун чиқарилган ҳисоботда Ўзбекистон марказий ва маҳаллий бошқарув, фуқаролик жамияти, эркин матбуот, адлия ва коррупция бобида баҳоланган.\nИқтисод бобида, ҳисоботга кўра, Ўзбекистон Россиядаги меҳнат муҳожирларидан келадиган пулга қаттиқ таяниб қолган. Унда айтилишича, Россиядаги рубл инқирози ва кучайтирилган иш чекловлари Ўзбекистон иқтисодига ёмон таъсир қилди ва қора бозорда сўмнинг қадри тушиб кетишига олиб келди.\nШунингдек, ҳисоботга кўра, мамлакат Гулнора Каримованинг коррупция можароларидан жабр чекди, чунки Швециянинг ТелиаСонера телекоммуникацион компанияси каби йирик сармоядорлар Ўзбекистонни айланиб ўтадиган бўлдилар.\nКаримова хонимнинг бир неча бизнес шериклари қўлга олиниб қамоққа ташланган бир вақтда, унинг ўзи уй ҳибси остида қолди.\nАйни дамда, Фридом Ҳаус ёзишича, президентнинг қизини жиловлаган прокурор ва миллий хавфсизлик хизмати зобитларининг ҳибсга олиниши ўзбек элитасидаги ички қудрат талашишга ишора қилди.\nЎтган октябрда 1 доллар қора бозорда 5700 сўмга чиқиб кетди. Расмий курс эса бунинг таҳминан ярми - 2836 сўм эди. Матбуотда сўмнинг бу каби тез суратларда қадрсизланишидан юзага келган ваҳима ҳақида хабарлар пайдо бўлди.\nЎзбекистон ҳукумати сўмнинг инқирози бўйича бирон муносабат билдирмади, аммо айни дамда, ҳисоботда айтилишича, ўнлаб бизнеслар касодга учради.\nПахта ва таҳдидлар\nБаъзи халқаро ташкилотлар Ўзбекистон мажбурий меҳнат борасида ижобий қадамларни қўйганини хабар қилган бўлса-да, Фридом Ҳаус Ўзбекистонда мажбурий меҳнат давом этаётганини айтади.\n"Ўзбекистондаги маҳаллий раҳбарларга пахта далаларидаги ҳукумат белгилаган режа тўлдилиши учун маҳаллий яшовчиларни ишлатиш вазифаси юкланган. Миллий пахта саноатини қўллаб-қувватлашдек бурчини бажармаган раҳбарлар жазоланиши мумкин", - дейди ҳисобот.\nҲисоботга кўра, 2015 йилда ижтимоий мулоқот сайтларида мажбурий пахта теримидан нолиш кенг тус олган.\nТобора кўп одамлар ўзларининг бошидан кечган ҳикоялар билан ўртоқлашар эканлар, мажбурий меҳнатни сир сақлаш мумкин эмаслиги аён бўлди, дейилади Фридом Ҳаус ҳужжаттида.\n"Кўплаб ўзбек фуқаролари Рейтерсга пахта тажрибаси шафқатсиз бўлиб қолаётгани, товламачилик, сиқувга олиш ва ишдан ҳайдаш таҳдиди билан пахта даласига ҳайдашлар юз бераётганини айтишган", - дейди ташкилот.\n2015 йилда, ҳисоботда айтилишича, Ўзбекистондаги адлия ижрочи ҳукуматнинг бир қуроли сифатида амал қилишда давом этди.\n"У инсонларнинг ҳуқуқларини ҳимоя қилиш ва адолатга эришилишини таъминлаш ўрнига президент ва давлатнинг манфаатларига хизмат қилишда давом этди", - дейилади унда.\nФридом Ҳаус 2015 йил апрелида "безорлик"да айбланган ва уйига ўлик ҳолда қайтарилган 26 ёшли Камолиддин Қўзиевнинг мисолига тўхталади.\n"Ўзбек милициясига кўра, Қўзиев ҳибсда бўлган вақти ўзини ўлдирган. Унинг акаси Бобомурод Қўзиевнинг Озодлик радиосига айтишича, милиция Камолиддиннинг жасадини унинг оиласига олиб келган, у ҳибсда ўзини осиб қўйганини айтган ва "зудлик билан" кўмишни буюрган. Милиция ҳатто унинг гўрини қазиб қўйган экан", - дейилади ҳисоботда.\nИД ва диний таъқиб\nФридом Ҳаус ёзишича, ўтган йил февралида Ўзбекистон Миллий хавфсизлик хизмати Исломий Давлат баҳорда Ўзбекистон бўйлаб бир неча ҳужумларни амалга оширишни режалаётганини эълон қилди.\nМазкур эълон Каримов жаноблари сайловдан бир ой олдин аҳоли ўртасидаги қўрқувни кучайтириш ва шу билан халқнинг хавфсизлик кучларига тобеълигини таъминламоқчи бўлгани борасида таҳлилий қарашлар юзага келди, дейилади ҳисоботда.\n"Исломий Давлат ҳужумлари амалга ошмади ва Ўзбекистонда Исломий Давлат борлигига далил-исбот кам", - дейди Фридом Ҳаус.\nНоябрда ҳукумат гўёки "ИД ҳайриҳохлари" деб кўрилган 200 кишини ҳисбга олди. Уларнинг аксари Россиядан қайтаётган меҳнат муҳожирлари эдилар.\n"Ўзбекистондаги инсон ҳуқуқлари ташкилотларига кўра, мақсад - Исломий жангарилик ваҳимасини юзага келтириб, террорчиликка қарши кураш учун яна кўпроқ пул олиш эди", - дейди ҳисобот.\nАйни дамда диндорликка қарши кураш давом этган. "Апрелда миллий хавфсизлик хизмати зобитлари бозорларни айланиб, ҳижобли аёлларни ҳижобларини ечишга мажбурлади. Сенятбрда ҳукумат Ҳайит вақтида болаларнинг масжидга боришини тақиқлади. Бунга йўл қўйган ота-оналарга 750 доллар жарима солиниши билан таҳдид қилинди", - дейилади ҳисоботда.\nФридом Ҳауснинг ёзишича, 2015 йилда собиқ муфтий Муҳаммад Содиқ Муҳаммад Юсуфнинг дунёдан ўтиши билан ҳукумат назорати остидаги Исломий раҳбариятда бўшлиқ юзага келган ва ҳозирча уни ҳеч ким тўлдира олмаган.\n2016 йил башорати\nТашкилот башорат қилишича, Россиядаги иқтисодий инқироз чуқурлашар экан, Ўзбекистон ўзида ва хорижда тобора қисқариб бораётган иш ўринларидан жабр чекади.\nУнга кўра, меҳнат муҳожирлардан келадиган пулнинг камайиши мамлакатдаги хорижий валютани камайтирган, шундай экан қора бозордаги ўтган йилги валюта инқирози давом этади.\n"Иқтисодий беқарорлик эҳтимол жойларда тартибсизликларга етаклар, аммо авторитар Ўзбекистонда оммавий норозилик намойишлари юзага келишининг эҳтимоли жуда кам", - деди ҳисобот.\nФридом Ҳауснинг башорат қилишича, эркин фикр ва диний эркинликларга босимлар давом этади.\nХалқаро саҳнада эса, ҳисоботда айтилишича, Ўзбекистон Россия билан яқин иқтисодий алоқаларни ушлаб қолиш билан бирга, изоляцион мавқеини сақлаб қолади.


islomkarimov.uz, islamkarimov.uz сайти ишга туширилди\nЎзбекистон Республикаси Президенти ҳузуридаги Ўзбекистон Республикасининг Биринчи Президенти Ислом Каримов номидаги илмий-маърифий ёдгорлик мажмуаси расмий веб-сайти — islomkarimov.uz, islamkarimov.uz ишга туширилди.\nЎзбек, рус ҳамда инглиз тилларида фаолият олиб бораётган мазкур сайт “Uzinfocom” компьютер ва ахборот технологияларини ривожлантириш ҳамда жорий қилиш маркази мутахассислари томонидан яратилди.\nУшбу сайт буюк давлат ҳамда сиёсат арбоби, мустақил давлатимиз асосчиси, Ўзбекистон Республикасининг Биринчи Президенти Ислом Каримов ҳаёти ва фаолияти ҳақида интернет фойдаланувчиларини таништириш мақсадини кўзлайди.\nВеб-сайтдан Ислом Каримовнинг таржимаи ҳоли, давлат мукофотлари, асарлари, Ватанимизнинг мустақиллик солномаси, жамият ҳамда давлат бошқарувининг турли соҳаларидаги ўзгаришлар ва ислоҳотларга оид материаллар ўрин олган. Хусусан, унинг “Хотиралар” бўлимида Мустақил Давлатлар Ҳамдўстлиги Ижроия қўмитаси раиси — Ижрочи котиби Сергей Лебедевнинг эсдаликлари келтирилган. Унда, жумладан, шундай дейилади: “Менинг қалбимда бу меҳрибон ва атоқли инсон, Ўзбекистоннинг ҳақиқий етакчисига нисбатан юксак ҳурмат туйғуси ҳамон сақланиб турибди. Унинг ўзини тутиши, хатти-ҳаракатлари ўз халқининг эҳтиромига сазовор давлат раҳбари эканлигини намоён қиларди. Ислом Каримов ўз қарашлари ва фаолиятида қатъий эди. Бу қатъият унинг принципиал характерга эга эканлигини кўрсатар ҳамда мамлакат аҳолиси ва ўз атрофидагиларда чуқур ҳурмат туйғусини уйғотарди. У халқаро майдонда, энг аввало, МДҲда тан олинган нуфузли етакчи эди”.\nСайтда медиатека ҳам мавжуд бўлиб, унда фото ва видеоматериаллар билан танишиш мумкин.\nШунингдек, интернет фойдаланувчилари виртуал саёҳат асносида Ислом Каримовнинг пойтахтимиздаги ҳайкали ҳамда унинг атрофини томоша қилиш имкониятига ҳам эгадирлар.\nВеб-сайтда Ислом Каримов номидаги илмий-маърифий ёдгорлик мажмуаси ва Ислом Каримов номидаги Республика хайрия жамоат фонди томонидан ўтказиладиган турли тадбирлар ҳақида мунтазам ахборот бериб борилади.\nМазкур рукндаги бошқа мақолалар: « Шартнома — лафз дегани\tМосквада Ислом Каримовга ёдгорлик ўрнатилади »


Жамшид Саидов: "Бугун асабий ўйин бўлишини билар эдик".\n«Динамо»-«Бухоро» учрашувидан сўнг Жамшид Саидов журналистлар саволларига жавоб қайтарди.\n“Бугунги учрашув айнан мана шундай асабий тарзда кечишини билардик. Биринчи даврада “Динамо” шарафини ҳимоя қилганларнинг бир нечтаси “Бухоро”га ўтишди, бундан ташқари ҳар иккала жамоа учун ҳар бир очко олтинга тенг эди. Шу сабабларнинг барчаси бугунги ўйиннни манашунақа агрессив ва асабий бўлишига олиб келди.Бугун ҳам имкониятларимизни кўкка совурдик. Бизда бир нечта голга тортадиган вазият бўлди, афсус улардан фойдалана олмадик”-деди Саидов.\n-Смоляченконинг бош билан берган зарбасидан сўнг тўп дарвоза тўсинига, кейин дарвоза чизиғига бориб тушди. Ушбу вазиятда бизнинг назаримизда тўп чизиқни кесиб ўтган эди. Сизнингча бу вазиятда гол бўлганмиди?\n-Ҳозир аниқ жавоб бериш жуда қийин. Мен ҳали видеони такрор кўрганим йўқ. Биз ўтирган нуқтадан худди-ки тўп дарвоза чизиғини кесиб ўтгандай бўлди ва гол борга ўхшади, лекин ҳакам ўйинни давом эттириш кераклигини кўрсатдими, демак гол бўлмаган.\nБугун барча футболчилар нимагадир ўз даражасидан паст тарзда ҳаракат қилишди. Ўйиндан олдин футболчиларда руҳий ҳолат яхши эди, лекин нима бўлди уларга тушунолмадим. Балки стадиондаги муҳит, хусусан мухлислар томонидан уларга нисбадтан жуда кўплаб провакацион ҳайқириқлар бўлгани уларни ўз ўйинларини намоиш этишга тўсқинлик қилгандир. Бундан ташқари ҳамма кўриб турибди, рақибларимиз очиқчасига уларни қўполликлар билан тўхтатиб, руҳиятига таъсир ўтказиб туришди.\nБизда орқага йўл йўқ, келаси учрашувларда жуда қийин бўлади, лекин биз ҳар бир учрашувга жиддий ҳозирлик кўрамиз ва фақат ғалаба учун майдонга чиқамиз.